Tingkatkan akses rawatan asma kategori teruk: Pakar

KUALA LUMPUR, 7 Zulkaedah 1443H, Selasa – Kesedaran masyarakat terhadap ancaman pelbagai penyakit tidak berjangkit (NCD) kronik boleh dikatakan semakin meningkat, namun menurut pakar, rata-rata masih menganggap asma sebagai penyakit ‘biasa’ yang tidak memerlukan rawatan segera.

Hakikatnya, penghidap penyakit asma tidak terkawal dan tidak mendapatkan rawatan sewajarnya berisiko menemui ajal.

Di negara ini, kira-kira dua juta rakyat menghidap penyakit itu dengan 90 peratus daripada mereka diklasifikasikan sebagai kes tidak terkawal dan berisiko tinggi untuk mengalami tahap kesihatan yang buruk serta jangka hayat yang pendek.

Malah, negara ini merekodkan kes maut akibat komplikasi asma sekitar empat angka saban tahun dengan kira-kira 1,700 kes dicatatkan pada 2014.

Angka ini mungkin dianggap kecil jika dibandingkan dengan punca kematian lain, namun menurut pakar, kebanyakan kes kematian akibat asma boleh dielak jika penghidap mendapat rawatan awal dan sewajarnya.

TINGKAT KESEDARAN

Pakar perubatan berpandangan langkah proaktif perlu dilaksanakan segera bagi meningkatkan tahap kesihatan dan mengurangkan kadar kematian ‘tidak perlu’ akibat penyakit asma.

Menurut  Pakar Perunding Kanan Perubatan Respiratori Hospital Perempuan Zainab II di Kota Bharu, Kelantan,  Dr Mat Zuki Mat Jaeb, pengelasan tepat adalah langkah pertama yang perlu diambil bagi merawat dan mengurus penyakit itu secara berkesan.

Beliau berkata, penyakit asma diklasifikasikan mengikut tiga tahap iaitu ringan, sederhana dan teruk dengan penilaian dibuat berdasarkan, antaranya, jenis dan dos ubat yang diperlukan oleh pesakit bagi mengawal asma.

“Tahap kesedaran orang ramai bahawa asma wujud dalam tiga tahap keterukan yang berbeza masih rendah. Setiap tahap memerlukan pendekatan rawatan yang berbeza.

“Pesakit asma teruk memerlukan perhatian khas kerana mereka lebih cenderung mengalami serangan asma yang lebih kerap walaupun sudah mempunyai kemahiran menggunakan inhaler yang betul. Hal ini disebabkan oleh faktor-faktor lain yang menyumbang kepada keadaan asma teruk mereka, antaranya tahap sel darah putih dalam badan yang terlalu tinggi.

“Pesakit yang menghidap asma teruk bukan sahaja terpaksa berdepan dengan masalah dan gangguan tidur setiap hari, malah keupayaan mereka untuk melakukan aktiviti harian juga terhad. Mereka turut dibebani kebergantungan terhadap ubat yang memberikan kelegaan segera seperti inhaler dan steroid oral (OCS) setiap hari dan untuk jangka panjang,” kata Dr Mat Zuki kepada Bernama baru-baru ini.

Beliau bagaimanapun berkata, penggunaan OCS untuk tempoh yang lama boleh membawa kepada pelbagai risiko kesihatan seperti kencing manis, penyakit tulang rapuh (osteoporosis), penyakit jantung dan peningkatan berat badan.

ILMU URUS PENYAKIT

Berpendapat pesakit asma perlu mempunyai ilmu dan kesedaran kendiri mengenai penyakit mereka, Dr Mat Zuki berkata ketiadaan dua perkara itu boleh mengakibatkan pengurusan yang kurang efektif dalam kebanyakan kes asma, sekali gus menghalang peningkatan tahap kesihatan pesakit.

“Pakar mendapati ramai pesakit asma tidak cukup motivasi untuk mengawal penyakit mereka. Ada sesetengah pesakit yang menggunakan asma sebagai alasan untuk tidak melakukan aktiviti fizikal seperti bersenam atau mengelak daripada pergi ke sekolah atau bekerja.

“Walaupun wujud sikap tidak ambil peduli dalam kalangan pesakit, masih penting untuk memperkasa pendidikan sebegini supaya mereka boleh terlibat lebih aktif dalam pengurusan penyakit. Pesakit perlu dibimbing untuk memahami tanda-tanda dan gejala asma bagi membantu mengenal pasti masa yang tepat untuk mendapatkan rawatan perubatan.

“Rawatan awal dan tepat, diikuti rawatan susulan yang kerap dan pematuhan kepada rawatan lanjutan adalah antara aspek penting dalam penjagaan asma yang baik,” tegasnya.

Menurutnya, penyakit asma yang tidak diuruskan dengan baik boleh menjejaskan kualiti hidup pesakit, terutamanya jika tidak dikesan lebih awal oleh doktor.

“Kebiasaannya asma boleh mengganggu tidur sehingga menyebabkan pesakit berasa letih dan lesu di siang hari. Ini boleh menjejaskan prestasi di tempat kerja dan kehadiran pelajar di sekolah, selain meningkatkan risiko kemalangan.

“Ini juga boleh menjejaskan ekonomi kerana produktiviti kerja yang terjejas dan kehilangan pendapatan, selain peningkatan kos penjagaan kesihatan untuk rawatan atau kemasukan ke hospital,” tambah beliau.

CABARAN DIAGNOSIS

Dalam pada itu, beliau berkata, pesakit asma di Malaysia berdepan cabaran untuk mendapatkan diagnosis dan rawatan yang tepat.

Menurutnya, biarpun pakar menyedari ada kemajuan dalam teknologi dan kemudahan diagnostik asma di Malaysia, kemudahan itu tidak diagihkan secara sama rata, sekali gus mengehadkan akses pesakit terhadap diagnosis yang komprehensif.

“Selain penambahbaikan akses kepada diagnosis, akses kepada rawatan dan ubat-ubatan terkini yang disyorkan juga perlu diperluas, terutama bagi mereka yang menghidap asma yang teruk,” katanya, menambah pesakit yang tinggal di luar bandar berdepan halangan dari segi kos dan jarak untuk mendapat rawatan perubatan yang baik.

Dalam usaha menambah baik rawatan penyakit asma teruk di Malaysia, Dr Mat Zuki mengetuai PRECISION Severe Asthma Working Group dengan kerjasama AstraZeneca Malaysia yang turut melibatkan pakar perubatan respiratori terkemuka dan ahli profesional kesihatan daripada institusi awam tempatan.

Kumpulan ini bakal menyiapkan satu rangka kerja bagi meningkatkan keupayaan diagnosis, pengurusan penyakit dan sistem rujukan pakar untuk penghidap asma teruk di seluruh negara.

Ia juga sedang berusaha mencapai kata sepakat dalam kalangan pakar tempatan bagi membimbing proses penubuhan klinik yang menyediakan rawatan khusus dan berkualiti untuk pesakit asma yang teruk.

Selain sebuah klinik khusus diwujudkan di Hospital Raja Perempuan Zainab II bagi merawat kes asma yang teruk, satu kerjasama rapat  juga sedang dijalankan dengan sebuah kumpulan merangkumi pakar perubatan respiratori; pakar telinga, hidung dan tekak (ENT) serta pakar-pakar lain yang biasa merawat pesakit asma.

“Pesakit yang dirujuk kepada kami (di klinik berkenaan) termasuklah mereka yang dalam rawatan OCS jangka panjang, mereka yang pernah mendapatkan rawatan kecemasan di hospital dan dimasukkan ke unit rawatan rapi (ICU) akibat asma, serta mereka yang menggunakan tiga atau lebih inhaler pelega dalam tempoh setahun lepas,” jelasnya.

KERJASAMA RENTAS SEMPADAN

Sementara itu, berkongsi mengenai kerjasama berkenaan, Presiden Negara AstraZeneca Malaysia, Dr Sanjeev Panchal berkata, Program PRECISION adalah satu inisiatif global, iaitu AstraZeneca bekerjasama rapat dengan pelbagai pihak berkepentingan merentas sistem penjagaan kesihatan bagi membentuk dan membaiki hasil penjagaan kesihatan pesakit asma.

Di Malaysia, PRECISION Severe Asthma Working Group menumpukan usaha kepada mempercepat sistem rujukan kesihatan untuk membolehkan penyampaian penjagaan yang lebih berkesan, mengembangkan keupayaan membuat diagnosis tepat, meluaskan keupayaan merawat asma yang teruk dan meningkatkan kesedaran tentang asma teruk sebagai penyakit serius yang memerlukan lebih perhatian daripada penggubal dasar.

Memandangkan Malaysia antara destinasi utama pelancongan kesihatan di rantau Asia Pasifik, kemajuan ekosistem penjagaan kesihatan melalui fasiliti berkualiti tinggi, kelancaran proses untuk pesakit serta peningkatan dalam aspek kesediaan perkhidmatan yang berdedikasi untuk penyakit asma teruk, akan terus menaikkan nama Malaysia sebagai antara hab utama penjagaan asma.

“Oleh itu, dengan segala usaha kita untuk terus memantapkan semua fasiliti kesihatan yang diperlukan bagi merawat kes asma tidak mengira tahap akan membuatkan Malaysia terus dilihat sebagai destinasi pilihan yang dipercayai untuk pelancongan kesihatan dengan adanya ekosistem penjagaan kesihatan yang holistik,” ujar beliau. – Bernama


Facebook, Israel bekerjasama wujud laman ‘palsu’ sokongan netizen?

BANGI, 3 Syawal 1442H, Sabtu – Bukan hanya terdesak cuba menggambarkan diri sebagai mangsa keadaan melalui propaganda di media sosial, pengganas Israel juga ‘gigih’ bekerjasama dengan Facebook demi meraih sokongan.

Terbaharu, tular satu laman Facebook yang dinamakan ‘Jerusalem Prayer Team’ didakwa diwujudkan demi meraih sokongan ke atas puak penjajah itu.

Apa yang mengejutkan, laman yang baru sahaja diwujudkan itu sudah mendapat lebih 70 juta pengikut, yang didakwa dibuat secara automatik tanpa kebenaran pemilik akaun.

Ini kerana, beberapa pengguna media sosial mendedahkan bahawa terdapat senarai akaun mereka dan rakan Facebook lain sebagai pengikut, sedangkan tidak pernah menekan butang ‘suka’ atau ‘follow’ pada laman berkenaan.

“Facebook telah dengan cara kotor membuat satu page menyokong Israel Jerusalem Prayer Team dan secara automatik memberikan lebih 70 juta followers kepada page tersebut tanpa keizinan termasuk saya sendiri dan beberapa rakan lain,” tulis Faiq Khalifa.

Bukan hanya dirinya, pemilik akaun terbabit turut mendakwa beberapa rakan serta kakaknya juga tersenarai sebagai pengikut.

Turut berkongsi perkara itu, Presiden Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ), Prof Madya Dr Rafidah Hanim Mokhtar turut meminta orang ramai, terutama umat Islam menyemak semula laman Facebook berkenaan.

“Sila periksa jika anda tiba-tiba telah ‘like’ page ini,” katanya.


Russia perluas serangan ke atas Ukraine, sasar wilayah selatan

MOSCOW, 21 Zulhijjah 1443H, Khamis – Serangan tentera Russia kini tidak hanya tertumpu di wilayah barat Ukraine sebaliknya akan diperluaskan lagi.

Menteri Luar, Sergei Lavrov berkata, pihaknya telah menukar strategi berikutan Ukraine kini menerima banyak bekalan senjata jarak jauh dari Barat.

Katanya, tentera Russia perlu ‘melenyapkan’ pasukan Ukraine dari barisan hadapan bagi memastikan keselamatannya.

Berikutan keadaan semasa, Lavrov berkata, pihaknya akan memperluaskan lagi serangan.

“Kami tidak akan membenarkan sebahagian Ukraine dikawal oleh Presiden Zelensky lagi.

“Keadaan sudah berubah dan kami menyasarkan wilayah di selatan iaitu Kherson dan Zaporizhzhia sebagai objektif baharu,” katanya.

Sementara itu, Ketua Pentagon, Lloyd Austin berkata, rancangan terbaharu Russia dibuat selepas Amerika Syarikat (AS) membekal senjata kepada Ukraine termasuk empat roket jarak jauh Himar.

Sementara itu, Wanita Pertama Ukraine, Olena Zelenka ketika berucap di Kongres AS menggesa kepada masyarakat antarangsa memberikan lebih banyak sistem pertahanan udara bagi membantu menghentikan keganasan terhadap rakyat Ukraine.

Selepas serangan di Ukraine pada Februari lalu, Barat telah menyalurkan senjata bagi digunakan dalam pasukan pertahanan negara tersebut menentang tentera Russia.

Julai lalu tentera Russia berjaya menawan sebahagian timur Ukraine namun sehingga kini masih gagal menawan Kyiv. – Agensi


DAP mahu kekalkan maksud Islam ikut acuan penjajah

BANGI, 20 Zulhijjah 1444H, Ahad – Presiden PAS, Tan Sri Abdul Hadi Awang mendakwa DAP mahu mengekalkan maksud Islam dalam Perlembagaan mengikut acuan penjajah dengan mempertahankan konsep liberalisme dan kebebasan yang diperjuangkan Barat.

Walhal sepatutnya perkataan ‘Islam’ dalam Perlembagaan Persekutuan itu perlu diterjemahkan daripada bahasa al-Quran yang menolak konsep sekularisme yang menjadi amalan penjajah.

“Kepada umat Islam, perkara ini ialah perkara syariat yang tidak berpisah dengan akidah yang ditegaskan oleh al-Quran dan Sunnah Rasulullah ﷺ yang mutawatir lagi tidak boleh dipertikaikan.

“Kita tidak menerima tafsiran barat daripada kitab Injil yang telah dipesongkan. Namun, parti-parti Melayu yang bersekongkol dengan DAP dalam Pakatan Harapan mendiamkan diri secara tulisan dan lisan, kini kalangan UMNO pula ikut menjadi makmum.

“Kita menerima pandangan dalam Perlembagaan Persekutuan bahawa undang-undang syariat mengikut istilahnya adalah tidak melibatkan orang bukan Islam. Inilah pendapat tokoh undang-undang seperti Prof Ahmad Ibrahim, Tun Salleh Abas, Tun Ahmad Fairuz, dan lain-lain mengikut Perlembagaan Persekutuan yang ada,” katanya.

Dalam pada itu, Abdul Hadi yang juga Ahli Parlimen Marang mendakwa DAP menyambung konsep mahu menghapuskan ketuanan Melayu dan Bumiputera yang dirancang oleh penjajah British terhadap umat Islam.

Ia dengan menarik sokongan Melayu yang bersikap kacang lupakan kulit dan jahil akan sejarah bangsanya sendiri.

Abdul Hadi berkata, tugas mereka adalah melabelkan rasis terhadap pemimpin Melayu Islam yang bersuara dan mempertahankan DAP yang terang sikap cauvinisnya.

“Parti-parti lain yang bersama DAP sebenarnya hanya menumpang pengaruhnya sahaja, walaupun bercakap besar dan mendabik dada. Perkara ini dapat dibaca dengan nyata melalui statistik keputusan PRU15 secara terperinci, termasuk secara khusus kemenangan presiden dan pemimpin utama parti-parti tumpangan yang kuat.

“Bahkan, termasuklah Presiden UMNO kini yang dikatakan menjadi murid setia. Menangnya dengan undi DAP dan UMNO tua, saluran satu yang sudah tersesat lebih 40 tahun, atau mabuk politik wang.

“Jelas dan nyata, DAP mempunyai tujuan politik bagi perkauman Cina dengan usaha mendapat undi tambahan Melayu dan kaum lain bagi mencapai cita-citanya itu,” katanya.


PRN: Jangan keluar mengundi di saat-saat akhir

PUTRAJAYA, 24 Muharram 1445H, Jumaat – Menjelang hari mengundi bagi Pilihan Raya Negeri (PRN) di enam negeri dan Pilihan Raya Kecil (PRK) Parlimen Kuala Terengganu esok, Suruhanjaya Pilihan Raya (SPR) menasihatkan pengundi untuk mengikut cadangan masa keluar mengundi yang digalakkan serta tidak keluar mengundi pada saat-saat akhir.

Setiausaha SPR, Datuk Ikmalrudin Ishak berkata, pengundi dinasihatkan untuk membuat semakan awal maklumat pengundian untuk mengetahui maklumat pusat mengundi, saluran mengundi dan nombor bilangan mereka melalui portal semakan di pautan https://mysprsemak.spr.gov.my atau hubungi Hotline SPR di talian 03-8892 7018/ 7218/ 7124 atau melalui aplikasi MySPR Semak.

“Pengundi dinasihatkan supaya tidak menyerahkan kad pengenalan mereka kepada pihak lain selain daripada petugas pilihan raya,” katanya dalam satu kenyataan hari ini.

Esok, 12 Ogos adalah hari pengundian bagi PRN di Kedah, Kelantan, Terengganu, Pulau Pinang, Selangor dan Negeri Sembilan serta PRK Parlimen Kuala Terengganu.

Ikmalrudin  berkata seramai 9,674,456 pengundi layak mengundi di PRN enam negeri tersebut dan PRK Parlimen Kuala Terengganu pula seramai 122,160 pengundi.

Bagi PRN di enam negeri itu, katanya sebanyak 3,190 pusat mengundi dan 17,048 tempat mengundi (saluran) akan dibuka untuk tujuan pengundian dan seramai 153,760 petugas akan terlibat bagi proses pengundian itu.

PRK Parlimen Kuala Terengganu pula, ia melibatkan seramai 1,995 petugas di 41 pusat mengundi yang mengandungi 217 tempat mengundi (saluran), katanya.

Ikmalrudin berkata, meskipun pengundi dinasihatkan untuk keluar mengundi mengikut masa yang digalakkan, namun pengundi masih boleh keluar mengundi mengikut kelapangan masa dari pukul 8 pagi hingga 6 petang atau mengikut waktu pusat mengundi diwartakan.

Beliau turut mengingatkan bahawa penggunaan telefon bimbit di tempat mengundi (saluran) adalah dilarang dan pengundi yang membawa telefon bimbit perlu meletakkan telefon bimbit di tempat yang telah disediakan setelah menerima kertas undi dan mengambilnya semula setelah selesai mengundi.

“Pengundi diingatkan agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial,” katanya.

Semua pengundi, calon dan petugas yang ingin memasuki pusat mengundi dilarang memakai baju/topi/ pelitup muka atau membawa material yang mempunyai nama lambang/ simbol/ gambar parti atau calon yang bertanding atau apa-apa bahan kempen serta sebarang tagline atau slogan kempen yang menjurus atau membawa maksud sokongan atau cenderung kepada mana-mana fahaman politik, katanya.

Beliau berkata, pengundi yang positif COVID-19 disarankan berhubung terus dengan Pegawai Kesihatan Daerah (PKD) bagi mendapatkan maklumat lanjut dan sewajarnya bagi memudahkan urusan pengundian kelak.

Beliau mengingatkan majikan supaya membenarkan tempoh yang munasabah kepada pekerja mereka yang berdaftar sebagai pemilih untuk keluar mengundi pada PRN di enam negeri dan PRK Parlimen Kuala Terengganu sebagaimana diperuntukkan di bawah Akta Kesalahan Pilihan Raya 1954.

SPR juga mengingatkan bahawa tempoh rasmi berkempen tamat pada pukul 11.59 minit malam, 11 Ogos (Jumaat) dan selepas tempoh itu, semua pihak hendaklah menghentikan sebarang bentuk aktiviti berkempen termasuk aktiviti merayu undi termasuklah di luar pusat mengundi dan juga melalui saluran media sosial seperti Facebook, Twitter dan Instagram.

“Semua parti atau calon bertanding adalah dilarang untuk membuka, membina atau menyelenggara barung pada hari mengundi kerana perkara tersebut merupakan satu kesalahan di bawah Akta Kesalahan Pilihan Raya 1954,” katanya.

Ikmalrudin berkata, mana-mana pengundi atau individu yang gagal mematuhi atau melanggar peruntukan yang ditetapkan boleh dihalang daripada memasuki pusat mengundi oleh petugas pilihan raya.

“SPR berharap semua pihak mematuhi undang-undang, peraturan dan etika pilihan raya bagi memastikan kelancaran proses pilihan raya serta tidak menggugat ketenteraman awam. Sebarang pelanggaran undang-undang yang berkaitan boleh dikenakan tindakan,” katanya.- Bernama


Israel bantah AS buka konsulat untuk Palestin di Baitulmaqdis

BAITULMAQDIS, 2 Rabiulakhir 1443H, Ahad – Rejim pengganas Israel secara terbuka menyatakan bantahan terhadap rancangan Amerika Syarikat (AS) untuk membuka semula konsulat bagi rakyat Palestin di Baitulmaqdis yang diduduki.

Negara haram itu malah mencadangkan AS untuk menjadikan Ramallah, Tebing Barat sebagai tempat untuk membuka konsulat mereka.

“Tiada tempat untuk konsulat Amerika yang berkhidmat untuk Palestin di Baitulmaqdis (al-Quds).

“Ini telah disampaikan kepada Washington sendiri dan oleh Menteri Luar, Yair Lapid,” kata Perdana Menteri Israel, Naftali Bennett, semalam.

Sebelum ini, pentadbiran bekas Presiden AS, Donald Trump memberi sokongan terhadap tuntutan Israel ke atas Baitulmaqdis sebagai ‘ibu kota’ negara haram itu dengan memindahkan kedutaan AS ke sana dari Tel Aviv.

Ia juga menutup konsulat AS – yang pernah berkhidmat sebagai kedutaan de facto untuk Palestin di Baitulmaqdis, mengatakan ia tidak lagi diperlukan kerana kedutaan baharu telah mengambil alih fungsinya.

Sementara itu, Presiden AS, Joe Biden berjanji untuk memulihkan hubungan dengan Palestin dan membuka semula konsulat di Baitulmaqdis.

Bulan lalu, Setiausaha Negara AS, Antony Blinken mengulangi hasrat pentadbiran Biden untuk meneruskan rancangan itu.

“Seperti yang saya katakan pada Mei, kami akan bergerak ke hadapan dengan proses membuka konsulat sebagai sebahagian daripada usaha memperkukuh hubungan dengan Palestin,” katanya semasa sidang media bersama Lapid di Washington.

Pada hari Sabtu, Bennett dan Lapid menyatakan penentangan mereka terhadap pembukaan semula konsulat AS untuk Palestin di Baitulmaqdis.

“Kami menyatakan pendirian kami secara konsisten, senyap dan tanpa drama, dan saya harap ia difahami,” kata Bennett, bercakap kepada media selepas kelulusan Bajet Israel untuk 2021-2022.

Lapid juga mengulangi pendirian Bennett, dengan mengatakan bahawa ‘jika Amerika mahu membuka konsulat di Ramallah kami tidak mempunyai masalah dengan itu.’

Sebagai respon, jurucakap Presiden Pihak Berkuasa Palestin (PA), Mahmoud Abbas membantah kenyataan Lapid.

“Kami hanya akan menerima konsulat AS di Baitulmaqdis (al-Quds), ibu negara Palestin. Itulah yang diumumkan oleh pentadbiran AS dan telah komited untuk melakukannya,” kata Nabil Abu Rudeineh kepada Reuters.

Kementerian Luar PA juga berkata, pendirian Israel adalah ‘ujian kritikal’ untuk pentadbiran Biden.

Kenyataan itu menjadi kebimbangan mereka khusus kerana ia timbul berikutan kelulusan bajet Israel, ‘bermakna bahawa kredibiliti kedudukan pentadbiran AS dan masyarakat antarabangsa sedang diuji,’ kata Kementerian Luar dalam satu kenyataan yang diterbitkan pada Ahad.

“Sudah tiba masanya bagi masyarakat antarabangsa untuk memimpin dalam menghormati kewajipannya dan memikul tanggungjawab undang-undang dan moralnya terhadap pendudukan dan penempatan (Israel), dan untuk menghentikan kepercayaannya yang menyedihkan kepada kerajaan Israel,” kata kementerian itu, menurut kenyataan itu seperti dilapor media Palestin.

Beliau juga berkata bahawa kenyataan Bennet secara rasmi mengesahkan bahawa Israel adalah kerajaan penjajah dan penceroboh yang cuba memelihara dirinya dengan mengorbankan hak Palestin. – Agensi


Brunei catat rekod terbaik dunia, 261 hari tanpa jangkitan tempatan

BANDAR SERI BEGAWAN, 12 Jamadilakhir 1442H, Isnin – Brunei merekodkan 261 hari tanpa jangkitan tempatan untuk COVID-19 dan dianggap sebagai salah satu rekod terbaik di dunia.

Jumlah jangkitan sebanyak 175 kes hingga hari Ahad lepas juga merupakan salah satu yang paling rendah di dunia.

Atas usaha Kementerian Kesihatan, Menterinya, Datuk Seri Setia Dr Haji Mohd Isham bin Haji Jaafar menerima Anugerah BRC Henry Dunant Leaders sebagai penghargaan atas kecemerlangan beliau membantu mengekang wabak COVID-19 di negara itu.

Anugerah disampaikan oleh Presiden Persatuan Bulan Sabit Merah Negara Brunei Darussalam (BRC), Haji Muhammad Suhaimi bin Haji Ibrahim dalam satu majlis yang berlangsung di Dewan Al-‘Afiah, Kementerian Kesihatan.

Brunei hanya melaporkan satu kes import COVID-19 sejak Jumaat (22 Januari), menjadikan jumlah kes 175.

Kementerian Kesihatan mengesahkan, kes itu membabitkan seorang lelaki berusia 50 tahun yang tiba di Brunei pada 8 Januari dari Britain melalui Kuala Lumpur, Malaysia. – Agensi


Parti Melayu-Islam disaran bentuk pakatan, pastikan PH kecundang

BANGI, 30 Muharam, 1444H, Ahad – Parti-parti politik Melayu-Islam perlu meneroka ruang yang masih bersisa untuk melakukan pakatan pilihan raya.

Langkah itu dilihat wajar bagi menghalang Pakatan Harapan (PH) kembali berkuasa pada Pilihan Raya Umum ke-15 (PRU15) nanti.

Selain itu, mereka juga mesti mengurangkan serang-menyerang sesama sendiri, kata Ahli Jawatankuasa PAS, Dr Mohd Zuhdi Marzuki.

“Kita ada tempoh beberapa bulan lagi untuk hadapi PRU15.

“Kita boleh sahaja terus menyerang parti-parti Melayu-Islam yang lain, dan menutup semua pintu kerjasama yang boleh mengelakkan pertembungan tiga penjuru di semua negeri dan semua kerusi. Natijahnya PH boleh kembali berkuasa,” katanya dalam kenyataan hari ini.

Pada masa sama, beliau turut menyarankan parti-parti politik Melayu-Islam mengadakan pakatan pilihan raya di negeri dan kerusi tertentu.

“Dengan kehendak Allah, PH akan kecundang kali ini,” katanya.


Kerajaan mahu realisasi agenda MA63

KUALA LUMPUR, 7 Syaaban 1444H, Selasa – Kerajaan komited merealisasikan perkara yang dipersetujui dalam Perjanjian Malaysia 1963 (MA63) demi menjaga kesejahteraan rakyat Sabah dan Sarawak, kata Timbalan Perdana Menteri, Datuk Seri Fadillah Yusof.

Beliau berkata, dalam tempoh sebulan sejak kerajaan pimpinan Perdana Menteri, Datuk Seri Anwar Ibrahim mentadbir negara, banyak usaha dan perkara dalam MA63 yang dipersetujui telah dilaksanakan.

“Dengan Malaysia yang terangkum, perjanjian (MA63) dipersetujui oleh pemimpin terdahulu adalah tanggungjawab kita untuk melaksanakan… itu pesanan Yang Amat Berhormat (Perdana Menteri) kepada saya.

“Ketika pentadbiran terdahulu, memang sudah banyak perkara dibincangkan dan ada yang sudah dilaksanakan… tapi banyak (lagi) belum dilaksanakan.

“Dalam tempoh sebulan (Kerajaan Perpaduan mentadbir), kita dah bersetuju beberapa perkara termasuk pemberian gas kepada Sabah dan pemberian khas di bawah Perkara 112D Perlembagaan Persekutuan juga selesai dan ada beberapa perkara lagi yang kita harap dapat diselesaikan dalam masa terdekat,” katanya.

Beliau berkata demikian ketika menjadi tetamu jemputan program Ruang Bicara terbitan Bernama TV yang disiarkan malam tadi.

Selain itu, Fadillah berkata, menerusi peningkatan peruntukan untuk Sabah dan Sarawak dalam Belanjawan 2023 berbanding tahun lepas, membuktikan komitmen dan kesungguhan kerajaan dalam meningkatkan taraf kebajikan rakyat dan pembangunan di kedua-dua negeri itu.

Beliau berkata, walaupun ada yang membandingkan peruntukan yang diterima kedua-dua negeri itu, namun terdapat peningkatan bagi jumlah peruntukan dan fokus kerajaan adalah soal pembangunan infrastruktur di Sabah dan Sarawak.

“Keutamaan kita adalah menyegerakan pembangunan kemudahan sosial, bekalan air dan kemudahan asas yang lain.

“Yang penting ada komitmen dan penambahan (peruntukan) sudah berlaku… fokus kini kepada pelaksanaannya, jika pelaksanaannya baik maka (manfaat) akan dirasai rakyat dan jurang pembangunan dapat dirapatkan,” katanya.

Dalam Belanjawan 2023, Sabah diberikan peruntukan berjumlah RM6.5 bilion berbanding RM5.16 bilion pada 2022, manakala Sarawak dengan RM5.6 bilion berbanding RM4.67 bilion (2022). – Bernama


Kerajaan Malaysia patut buat bantahan tegas terhadap India

BANGI, 12 Zulkaedah 1443H, Ahad – Pertubuhan Pribumi Perkasa (Perkasa) Kedah mendesak kerajaan membuat bantahan yang lebih tegas kepada India melalui kedutaannya di Malaysia, susulan beberapa siri tindakan provokatif melampau terhadap agama Islam.

Apatah lagi ketika umat Islam seluruh dunia mengutuk ucapan biadab dua ahli politik Parti Bharatiya Janata (BJP) baru-baru ini, timbul pula kenyataan keterlaluan Ketua Ekstremis Hindu, Yati Narsinghanand yang mendakwa Hajarul Aswad – di salah satu bucu Kaabah di Masjidil Haram – asalnya adalah shiv ling kepunyaan penganut Hindu.

Tuduhan yang dibuat Yati Narsinghanand terperinci dengan mengatakan bahawa Dewi Tri Devi pernah disembah di tapak yang sama sebelum terbinanya Kaabah dan dia menuduh ‘ Nabi Muhammad memecahkan kuil itu, namun tidak memecahkan shiv ling’.

Dalam video berdurasi 0:50 itu, Yati Narsinghanand menjamin bahawa jika digali mana-mana masjid besar akan ada kuil di bawahnya kerana penganut Hindu mempunyai 360-365 berhala yang berbeza.

Atas dasar itu, Ketua Penerangan Perkasa Kedah, Azrol Mansor mendesak kerajaan untuk mengambil pendirian yang lebih tegas kerana menyifatkan dakwaan berkenaan sebagai keterlaluan.

“Ini merupakan penghinaan terbesar kepada umat Islam seluruh negara Islam kerana telah mencemarkan Tanah Haram bagi umat Islam.

“Perkasa Kedah mendesak kerajaan Malaysia agar membuat satu bantahan yang lebih tegas kepada kerajaan India melalui kedutaannya di Malaysia,” katanya dalam kenyataan, hari ini.

Pada masa sama, beliau turut menggesa Kementerian Dalam Negeri (KDN) menyiasat jika ada dakwaan pemimpin politik negara ini yang mempunyai hubungan dengan pemerintah di India.

Ini kerana, sebelum ini ada pemimpin politik negara pernah mempertahankan kumpulan Harimau Pembebasan Tamil Eelam (LTTE) – yang disenarai sebagai pengganas di Malaysia.

Katanya, Perkasa Kedah juga Perkasa Kedah mengikuti pergolakan yang sedang berlaku di India apabila parti pemerintah telah menindas umat Islam di sana dengan pelbagai serangan yang saban hari telah disusun-atur untuk mengancam umat Islam.

“Kerajaan harus menyatakan solidariti bersama negara-negara Islam yang lain untuk mengecam segala tindak-tanduk yang dibuat oleh puak-puak pelampau di India yang menindas umat Islam di sana.

“Kerajaan Malaysia harus menyekat apa saja hasutan atau fahaman yang dibawa dari India untuk terus masuk dalam negara kita,” katanya.

Jumaat lalu, sebanyak 140 badan bukan kerajaan (NGO) menghantar memorandum bantahan kepada Kedutaan India di ibu negara, berhubung isu penghinaan Nabi Muhammad SAW.


Russia serang pula wilayah Odessa, Mykolaiv

KYIV, 27 Zulhijjah 1443H, Rabu – Russia melancarkan serangan udara di wilayah Odessa di Laut Hitam dan Mykolaiv sehingga menyebabkan puluhan bangunan dan infrastuktur di pelabuhan sepanjang pantai negara itu musnah dan terbakar.

Pasukan tentera Kremlin menggunakan peluru berpandu dalam serangan itu, kata Komando Selatan Ukraine memuat naik status di Facebook.

Serangan Russia dalam tempoh 24 jam lalu juga telah mengorbankan tiga orang awam manakala lebih lapan yang lain mengalami kecederaan.

Di wilayah Odessa, puluhan bangunan di beberapa perkampungan di kawasan perairan musnah teruk.

Beberapa jam selepas serangan, seorang pegawai di wilayah Kherson berkata, Odessa dan Mykolaiv akan ‘dibebaskan’ oleh tentera Russia seperti yang berlaku di wilayah timur.

“Wilayah Kherson dan bandar itu telah dibebaskan selama-lamanya, kata Kirill Stremousov yang memetik agensi berita Russia, RIA Novosti.

Tindakan huru-hara itu berlaku ketika Ukraine sedang mempersiapkan serangan balas di wilayah selatan.

Russia sebelum ini menyerang Pelabuhan Odessa hujung minggu lalu.

Tentera Barat berkata, tiada petunjuk kapal perang Ukraine dan peluru berpandu berada di lokasi seperti yang didakwa Moscow.

Menteri Pertahanan Britain berkata, Russia kononnya melihat penggunaan peluru berpandu sebagai ancaman utama sekali gus menghadkan armada Laut hitam. – Agensi


Gaza rekod 33 kes jangkitan varian Delta

GAZA, 17 Muharram 1443H, Khamis – Semenanjung Gaza merekodkan 33 kes jangkitan COVID-19 membabitkan varian dominan Delta yang kini dirawat di Hospital Gaza Eropah, kata Pengarah Pusat Perubatan, Yousef Al-Akkad.

Yousef berkata, daripada jumlah itu, 10 pesakit kini berada dalam kritikal dan dipindahkan ke unit rawatan rapi (ICU), selain turut menggambarkan keadaan kesihatan pesakit lain juga serius.

Katanya, keadaan itu menunjukkan bahawa varian Delta lebih berbahaya dan boleh merebak lebih cepat ke seluruh tubuh individu yang dijangkiti.

“Varian Delta lebih tinggi berdepan risiko kematian dan mempengaruhi semua peringkat umur, termasuk golongan muda,” katanya memberi amaran.

Yousef berkata, angka jangkitan harian COVID-19 juga meningkat, dan menegaskan bahawa antara salah satu usaha mengekang adalah dengan mendapatkan suntikan vaksin serta mematuhi langkah pencegahan dan keselamatan.

Setakat ini, sejumlah 329,204 orang telah dijangkiti COVID-19 di Palestin, dengan 3,646 daripadanya meninggal dunia dan 314,967 kes lagi pulih, menurut Worldmeters AS. – Agensi


3 pekerja cedera konkrit di Lebuh Raya NKVE runtuh

KUALA LUMPUR, 8 Zulkaedah 1442H, Sabtu – Tiga pekerja pembinaan dilaporkan cedera selepas serpihan konkrit lebuh raya sedang dalam pembinaan runtuh berhampiran Plaza Tol Lebuh Raya Baru Lembah Klang (NKVE) susur keluar Kota Damansara, hari ini.

Pengarah Jabatan Bomba dan Penyelamat Selangor, Norazam Khamis berkata, pihaknya menerima panggilan kecemasan pada jam 7.14 malam berhubung kejadian tersebut.

Katanya, susulan itu, sembilan anggota bersama dua jentera dari Balai Bomba dan Penyelamat Sungai Buloh telah dikejarkan ke lokasi kejadian.

“Ketiga-tiga mangsa merupakan lelaki warga Bangladesh berusia dalam lingkungan 20 hingga 40 tahun yang sedang melakukan kerja di bawah struktur itu.

“Berdasarkan laporan awal, runtuhan konkrit yang sedang dalam pembinaan itu telah runtuh dari ketinggian 12 meter,” katanya seperti dipetik Astro Awani.

Norazam berkata, kesemua mangsa mengalami kecederaan ringan dan telah dihantar ke Hospital Sungai Buloh, Selangor untuk menerima rawatan.


Sekurang-kurangnya seorang maut akibat gempa di Guatemala

GUATEMALA, 15 Rejab 1443H, Khamis – Sekurang-kurangnya seorang maut dan seorang kanak-kanak cedera selepas gempa bumi berukuran 6.8 pada skala Richter melanda Guatemala dan mengakibatkan kerosakan di tujuh kawasan pada Rabu, lapor Xinhua.

Institut Kebangsaan bahagian Seismologi, Vulkanologi, Meteorologi dan Hidrologi berkata, gempa pada 01:12 pagi waktu tempatan (0712 GMT), direkodkan di luar pantai barat Escuintla di Lautan Pasifik pada kedalaman 36 kilometer, menyebabkan beberapa gempa susulan di kawasan itu.

Menurut Jabatan Koordinasi Kebangsaan bagi Pengurangan Bencana, seramai 24,790 orang terjejas, termasuk seorang maut di bandar Mixco dan seorang kanak-kanak patah tangan.

Sebanyak 12 jalan mengalami kerosakan, manakala bilangan bangunan dan kediaman musnah terus meningkat. – Bernama


BN hormati keputusan MCA, MIC tidak bertanding PRN: Ahmad Zahid

PUTRAJAYA, 17 Zulhijjah 1444H, Khamis – Pengerusi Barisan Nasional (BN), Datuk Seri Dr Ahmad Zahid Hamidi berkata, beliau menghormati keputusan MCA dan MIC untuk tidak bertanding pada pilihan raya enam negeri bulan depan.

Timbalan Perdana Menteri yang juga Presiden UMNO itu berkata, keputusan MCA dan MIC itu akan dibincangkan dalam mesyuarat Dewan Tertinggi BN pada Isnin depan.

“Saya sebagai Pengerusi BN hormati keputusan dibuat oleh kedua-dua parti… kita sebenarnya telah tetapkan MCA dan MIC kerusi tetapi kalau itu mereka putuskan, kita akan bincangkan,” katanya kepada pemberita selepas Majlis Perhimpunan Bulanan Kementerian Kemajuan Desa dan Wilayah (KKDW) di sini hari ini.

Semalam, MCA dan MIC mengumumkan tidak akan bertanding pada pilihan raya negeri (PRN) Selangor, Negeri Sembilan, Pulau Pinang, Kelantan, Kedah dan Terengganu bulan depan bagi menumpukan kepada persediaan menghadapi Pilihan Raya Umum ke-16 (PRU16).

Ahmad Zahid yang juga Menteri Kemajuan Desa dan Wilayah berkata, kedua-dua komponen BN itu akan terus membantu kempen untuk Kerajaan Perpaduan pada PRN nanti.

Suruhanjaya Pilihan Raya (SPR) semalam mengumumkan PRN di keenam-enam negeri itu dijalankan secara serentak dengan 12 Ogos ditetapkan sebagai tarikh pengundian manakala tarikh penamaan calon pada 29 Julai dan pengundian awal pada 8 Ogos.

Ditanya mengenai kerusi PRN yang diperuntukkan untuk MIC dan MCA, Ahmad Zahid berkata: “Kalau dia tak nak kita ambiklah.”

Ahmad Zahid menegaskan BN sebagai komponen penting dan strategik Kerajaan Perpaduan akan terus memainkan peranan penting dalam menghadapi PRN di enam negeri itu. – Bernama


53,571 pekerja industri di Selangor positif COVID-19 sejak Julai

SHAH ALAM, 17 Muharram 1443H, Khamis – Sidang Dewan Undangan Negeri (DUN) Selangor diberitahu hari ini bahawa, setakat ini seramai 53,571 orang pekerja industri telah dikenal pasti positif COVID-19 sejak Julai, melalui saringan yang dijalankan di tempat kerja masing-masing.

Menteri Besar Selangor Datuk Seri Amirudin Shari berkata, saringan yang dijalankan itu adalah melalui pihak majikan sebagai persediaan sebelum masuk ke tempat kerja, kontak rapat kepada rakan kerja yang positif, dan saringan kendiri pekerja itu sendiri di fasiliti kesihatan swasta.

“Daripada jumlah pekerja industri yang dinyatakan, 62 peratus adalah terdiri dari pekerja di sektor perkilangan (33,214 orang); 14.5 peratus adalah terdiri dari sektor perkhidmatan (7,768 orang); 13.5 peratus pekerja sektor pembinaan (7,232 orang) dan 10 peratus pekerja di sektor perdagangan (5,357 orang).

“Secara kasarnya, jumlah tersebut meliputi 17.1 peratus kes yang dikenal pasti di Selangor adalah pekerja daripada (sektor) industri,” katanya yang menjawab soalan Datuk Dr Ahmad Yunus Hairi (PAS-Sijangkang), yang ingin mengetahui jumlah individu yang disyaki dijangkiti dalam sektor industri semasa mereka bekerja.

Dalam pada itu Amirudin berkata, sebanyak 79 buah kilang sektor pembuatan telah diberikan arahan penutupan, di bawah Seksyen 18(1)(f) Akta Pencegahan dan Pengawalan Penyakit Berjangkit 1988 disebabkan melakukan tiga atau lebih kesalahan yang melanggar prosedur operasi standard akta tersebut, mulai 13 Julai sehingga 23 Ogos oleh Jabatan Kesihatan Negeri Selangor.

“Arahan penutupan ini dikeluarkan selama tempoh tujuh hari dan pemilik industri turut diberikan arahan kerja serta penambahbaikan, untuk diselesaikan dalam tempoh penutupan tersebut,” katanya. – Bernama


Korban akibat letupan bunuh diri di Pakistan kini 64 orang

PESHAWAR, 16 Muharam 1445H, Khamis – Angka kematian akibat serangan berani mati di Pakistan yang menyasarkan perhimpunan politik kumpulan agama meningkat kepada 63 orang.

Seorang pegawai kerajaan pada Rabu berkata, kira-kira 123 lagi mangsa yang lain masih dalam rawatan.

Pengeboman bunuh diri itu telah menimbulkan kebimbangan keselamatan menjelang pilihan raya umum (PRU) yang dijadualkan pada November.

Kumpulan Daesh mengaku bertanggungjawab terhadap letupan pada Ahad ketika perhimpunan parti Jamiat Ulama-e-Islam-Fazl (JUI-F).

Kira-kira 400 ahli parti Jamiat Ulema-e-Islam-F (JUI-F) – iaitu rakan gabungan kerajaan yang diketuai ulama radikal terkenal – sedang menunggu ucapan dimulakan apabila seorang pengebom meletupkan jaket dipenuhi bahan letupan berhampiran pentas.

“Seramai 63 mangsa terkorban setakat ini dan jumlah kematian dijangka meningkat dengan 123 yang cedera dirawat di pelbagai hospital selepas serangan di daerah barat laut Bajaur,” kata pihak berkuasa ibu pejabat perubatan hospital daerahnya, Superintendan Liaqat Khan kepada Reuters.

Perdana Menteri, Shehbaz Sharif mengecam letupan itu – yang berlaku selepas beberapa bulan ketegangan politik dan krisis ekonomi sebagai serangan terhadap proses demokrasi. – Agensi


PEMBELA tuntut pendirian anggota baharu SUHAKAM selari Perlembagaan

BANGI, 2 Zulhijjah 1443H, Sabtu – PEMBELA menuntut mana-mana program dan kenyataan Suruhanjaya Hak Asasi Manusia (SUHAKAM) – yang selama ini menyimpang dan bertentangan Perlembagaan – dapat diperbaiki dan dihentikan dengan segera.

Gesaan disuarakan Pengerusi PEMBELA, Haji Aminuddin Yahaya selepas Yang di-Pertuan Agong memperkenankan pelantikan seramai lapan anggota SUHAKAM yang baharu bagi sesi 2022 sehingga 2025.

Anggota baharu yang dilantik adalah Prof Datuk Dr Rahmat Mohamad, Prof Datuk Noor Aziah Mohd Awal, Datuk Mohamad Nordin Ibrahim, Dr Chew Chee Ming (Sarawak), Datuk Mary@Mariati Robert (Sabah), Datuk Hasnal Rezua Merican Habib Merican, Nazira Abdul Rahim dan Ragunath Kesavan.

Menurut Perdana Menteri, Datuk Seri Ismail Sabri Yaakob, pelantikan itu dibuat mengikut Subseksyen 5(2) Akta Suruhanjaya Hak Asasi Manusia Malaysia 1999 (Akta 597).

Mengulas perkara itu, Haji Aminuddin berkata, komposisi barisan pesuruhjaya bagi SUHAKAM kali ini agak seimbang dan beliau berharap ada kemampuan untuk membawa agenda hak asasi manusia yang selari dengan Perlembagaan negara.

“Walaupun masih ada muka lama yang dilantik semula, namun saya yakin (dan berharap) pengerusi baharu, Prof Dr Rahmat Mohamad mampu membetulkan kembali mana-mana bahagian dan landasan SUHAKAM yang telah tersasar dari asbab kewujudan mereka yang ditubuhkan oleh Parlimen pada 1999 dahulu.

“Kami di PEMBELA akan terus memantau rapat segala tindak tanduk terutamanya laporan-laporan dan kenyataan-kenyataan SUHAKAM dan pesuruhjayanya, sebagai agen ‘semak dan imbang’ terhadap suruhanjaya ini,” katanya dalam kenyataan hari ini.

Bagaimanapun katanya, yang paling penting, PEMBELA berharap agar SUHAKAM selepas ini dapat mengamalkan sikap mesra terhadap badan bukan kerajaan (NGO) serta pertubuhan Islam dan bukannya sebagai sebuah ancaman kepada mereka.

“Kita sentiasa bersedia menghulurkan tangan demi agenda agama, bangsa dan tanah air,” katanya.


Laporan awal insiden nahas helikopter diumum dalam sebulan

SEPANG, 16 Safar 1444H, Selasa – Laporan siasatan awal nahas melibatkan helikopter Eurocopter EC120B di Bidor, Perak yang meragut nyawa juruterbang warga Hong Kong Tsz Kin Richard Chan akan diumumkan dalam masa 30 hari, kata Menteri Pengangkutan Datuk Seri Dr Wee Ka Siong.

Beliau berkata pusat operasi mencari dan menyelamat (SAR) di Pusat Kawalan Trafik Udara Kuala Lumpur (KLATCC) telah ditutup kerana usaha pencarian dan menyelamat sudah selesai.

Wee berkata Biro Siasatan Kemalangan Udara (BSKU) telah mengambil alih kes itu semalam manakala siasatan teknikal mengenai pelesenan serta kesahihan operasi helikopter tersebut akan dilakukan oleh Pihak Berkuasa Penerbangan Awam Malaysia (CAAM).

“Dalam masa sebulan saya akan dapat laporan awalan seperti hak milik helikopter serta punca kemalangan yang akan diumumkan,” katanya dalam sidang media selepas melancarkan Program Keselamatan Penerbangan Kebangsaan (SSP) di sini hari ini.

Pada 11 Sept lepas, helikopter berkenaan dilaporkan terputus hubungan dengan KLATCC pada 12.16 tengah hari dan dilaporkan hilang di kawasan Bidor, sebelum ditemukan keesokannya.

Helikopter itu berlepas dari Lapangan Terbang Sultan Abdul Aziz Shah di Subang pada 11.37 pagi untuk penerbangan peribadi dan dijadualkan mendarat di Lapangan Terbang Sultan Azlan Shah, Ipoh pada 12.37 tengah hari.

Wee berkata laporan lengkap berhubung kemalangan itu akan diketahui dalam tempoh setahun dan sekiranya wujud kelemahan serta pelanggaran peraturan akan dimaklumkan kepada CAAM untuk tindakan susulan.

Beliau berkata BKSU adalah badan penyiasat bebas dan tujuan utama penyiasatan adalah untuk menentukan hal keadaan dan punca kemalangan dengan tujuan untuk menyelamatkan nyawa dan mengelak berlakunya kemalangan sama pada masa hadapan dan bukannya untuk membuktikan kesalahan atau liabiliti.

“Laporan akhir yang lengkap juga akan dibawa ke perhatian CAAM untuk tindakan lanjut termasuk mengeluarkan arahan untuk memantapkan aspek keselamatan penerbangan awam,” katanya.

Dalam sidang media itu, Wee melahirkan kekecewaannya apabila pihak tertentu mengeruhkan keadaan kerana mempertikaikan kenyataan awal beliau yang menyatakan juruterbang ditemukan selamat.

Jelasnya, beliau menerima maklumat real time (masa sebenar) dari CAAM di KLATCC pada 8.18 pagi menyatakan bangkai helikopter telah ditemukan dan juruterbang masih bernyawa sebelum disahkan meninggal dunia kira-kira dua jam selepas itu.

“Kita kena lihat berdasarkan kepada maklumat real time pusat SAR di KLATCC. Apa yang berlaku itu apa dilaporkan terus selepas penemuan.

“Kena lihat kenyataan saya dengan kenyataan polis yang bezanya dua jam. Orang laga-lagakan dengan pertikai apa berlaku 8.20 dan 11 pagi. Masa ditemui mangsa belum meninggal,” katanya.

Kematian juruterbang helikopter itu disahkan Ketua Polis Perak Datuk Mohd Yusri Hassan Basri. – Bernama


PM Muhyiddin, Dr Noor Hisham terima suntikan vaksin Rabu ini

SEPANG, 9 Rejab 1442H, Ahad – Perdana Menteri, Tan Sri Muhyiddin Yassin dan Ketua Pengarah Kesihatan, Tan Sri Dr Noor Hisham Abdullah akan menjadi antara penerima pertama suntikan vaksin COVID-19 pada Rabu ini, yang menandakan Program Imunisasi COVID-19 Kebangsaan digerakkan lebih awal daripada jadual asal.

Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi Khairy Jamaluddin berkata, pihaknya membuat keputusan untuk memulakan fasa pertama program imunisasi itu lebih awal berbanding yang dijadualkan pada 26 Februari.

“Kami buat keputusan permulaan program imunisasi COVID-19 diawalkan pada Rabu, 24 Februari dengan Perdana Menteri dan Ketua Pengarah Kesihatan akan menerima suntikan vaksin pertama di Klinik Kesihatan Putrajaya,” katanya pada sidang media selepas menyambut ketibaan kumpulan pertama vaksin Pfizer-BioNTech, di sini hari ini.

Turut akan menerima suntikan bersama-sama Muhyiddin dan Dr Noor Hisham pada Rabu ini adalah petugas barisan hadapan termasuk petugas kesihatan dan bukan kesihatan, katanya.  – Bernama


Hospital Bera bakal dilengkapi dewan bedah: KJ

BERA, 22 Muharam 1444H, Sabtu – Satu dewan bedah dengan anggaran kos RM9 juta akan dibina di Hospital Bera bagi melengkapi kemudahan sedia ada di fasiliti kesihatan berkenaan, kata Menteri Kesihatan Khairy Jamaluddin.

Beliau berkata, dewan bedah itu juga bakal bertindak sebagai sokongan kepada perkhidmatan Dewan Bedah di Hospital Sultan Haji Ahmad Shah, Temerloh yang sudah mencapai tahap optimum, sekali gus dapat meringankan beban hospital berkenaan di masa akan datang.

“Hospital Bera mempunyai kapasiti 40 katil dan boleh diperkembangkan hingga mampu menampung 60 katil pada masa hadapan.

“Di samping itu, hospital ini juga bakal menyediakan perkhidmatan pesakit luar, pesakit dalam, dianogstik dan rawatan, perkhidmatan sokongan perubatan, dan perkhidmatan sokongan bukan perubatan,” katanya ketika berucap pada Majlis Perasmian Hospital Bera, di sini hari ini.

Khairy berkata, projek pembinaan Hospital Bera yang diluluskan di bawah Rancangan Malaysia Kesembilan (RMK-9) mula beroperasi pada 1 Julai dengan pembukaan 24 jam Unit Kecemasan dan Trauma serta Pusat Penilaian.

Beliau berkata, Dewan Bersalin dan Unit Pesakit Dalam melibatkan Wad Bersalin dan Wad Kanak-Kanak pula dibuka pada 2 Ogos manakala Wad Dewasa, Klinik Pakar dan perkhidmatan lain pula akan mula beroperasi mulai 1 Oktober hadapan.

Khairy berkata, Hospital Bera merupakan Hospital Daerah Tanpa Pakar yang diletakkan di bawah Program Hospital Kluster Pahang Tengah dengan Hospital Jengka, Hospital Jerantut dan Hospital Bentong, serta diterajui oleh Hospital Sultan Haji Ahmad Shah, Temerloh sebagai hospital kluster utama.

“Menerusi kluster ini, khidmat kepakaran seperti Kecemasan dan Trauma, Obstetrik dan Ginekologi, Perubatan Am, Psikatari, Pediatrik dan Rehabilitasi akan dapat disediakan di Hospital Bera melalui konsep lawatan pakar mulai bulan hadapan,” katanya.

Menurut Menteri Kesihatan, Hospital Bera juga dipilih sebagai fasiliti yang melaksanakan projek rintis bagi beberapa teknologi dan konsep kolaboratif, antaranya teknologi robotik dalam penyampaian perkhidmatan penghantaran makanan dan sampel makmal, dan pelaksanaan Sistem Pengurusan dan Pemerhatian Pesakit bagi pemantauan pesakit secara digital dan berpusat.

Selain itu, ia juga terlibat dalam projek rintis naik taraf jaringan tanpa wayar bagi memudah cara perawatan serta menyediakan akses internet kepada pesakit dan pelawat, serta usaha kolaboratif antara Kementerian Kesihatan (KKM) dengan Yayasan Kebajikan Negara di bawah Kementerian Pembangunan Wanita, Keluarga dan Masyarakat, bagi menaik taraf kemudahan anjung pelawat demi keselesaan waris pesakit.

Khairy berkata, bagi meningkatkan perkhidmatan kesihatan yang lebih menyeluruh di Bera, KKM akan melaksanakan Perkhidmatan Penyumberluaran Perkhidmatan Pergigian Pesakit Luar bagi penduduk Bera di kawasan Bukit Mendi, Kemayan dan Tembangau dalam masa terdekat melibatkan kos perkhidmatan kira-kira RM1 juta.

Jelasnya, kerjasama awam dan swasta itu memberi manfaat kepada kira-kira 31,000 penduduk di tiga kawasan berkenaan yang ingin mendapatkan rawatan pergigian asas seperti sapuan florida, penskaleran, tampalan, cabutan dan juga gigi palsu.

Sementara itu, menyentuh mengenai projek fasiliti kesihatan lain di Pahang, Khairy berkata dua lagi fasiliti dijangka dapat disiapkan tahun ini iaitu klinik kesihatan dengan kuarters Bandar Raub, yang dijangka siap pada awal bulan hadapan dan projek naik taraf bangunan hemodialisis di Hospital Raub yang dijangka siap pada awal November.

Khairy berkata klinik kesihatan dengan kuarters di Kampung Temai, Pekan dan klinik kesihatan dengan kuarters di Kampung Chegar 6 Perah, Lipis pula masing-masing telah memulakan operasi pada 1 Julai dan 15 Julai lepas. – Bernama


Muat naik kenyataan jelik, Jamal Yunos akan kemuka representasi

KUALA LUMPUR, 6 Rejab 1442H, Khamis  –  Ketua Bahagian UMNO Sungai Besar Datuk Seri Jamal Md Yunos, yang didakwa atas dua pertuduhan memuat naik video dengan kenyataan jelik di laman Facebook miliknya, akan mengemukakan representasi kepada Jabatan Peguam Negara (AGC) berkaitan pertuduhan itu.

Peguam Datuk Imran Tamrin yang mewakili Jamal, 51, berkata representasi itu akan difailkan sebelum 30 Mac ini.

Menurut peguam itu, pihak pembelaan juga memerlukan masa untuk meneliti dokumen-dokumen berkaitan kes yang telah diserahkan oleh pihak pendakwaan hari ini.

“Mahkamah menetapkan 30 Mac untuk sebutan semula kes,” katanya ketika dihubungi pemberita selepas prosiding kes di hadapan Hakim Mahkamah Sesyen Ampang Jumirah Marjuki yang turut dikendalikan Timbalan Pendakwa Raya Irna Julieza Maaras.

Bagi pertuduhan pertama dan kedua, Jamal dituduh dengan sengaja memuat naik dua video dengan niat untuk menyakitkan hati orang lain, yang telah dilihat pada tengah hari, 20 Ogos 2020 di Taman Dagang Avenue, Ampang dekat sini.

Kesalahan itu didakwa dilakukan melalui laman Facebook menggunakan profil Datuk Seri Jamal Yunos di pautan www. facebook.com/watch/live masing-masing pada 10 pagi dan 3 petang pada 19 Ogos 2020.

Pendakwaan dikemukakan mengikut Seksyen 233 (1) (a) Akta Suruhanjaya Komunikasi dan Multimedia Malaysia 1998 (Akta 588) dan boleh dihukum di bawah Seksyen 233 (3) akta yang sama, yang memperuntukkan denda maksimum RM50,000 atau penjara tidak melebihi satu tahun atau kedua-duanya, jika disabit kesalahan. -Bernama


Turki sekat kemasukan 1.25 juta pendatang tanpa izin

ANKARA, 5 Safar 1443H, Ahad – Turki membuat pendirian tegas menyekat kemasukan 1.25 juta pendatang tanpa izin selama tiga tahun terakhir, lapor Anadolu Agency.

Bercakap dengan Al Jazeera, Menteri Dalam Negeri Turki, Suleyman Soylu berkongsi bahawa Ankara telah menangkap 400,000 orang Afghanistan sejak 2016, dan menyatakan bahawa 151,000 dikembalikan ke negara mereka melalui laluan udara.

Beliau berkata, 80,000 mendapat perlindungan antarabangsa dan tinggal di Turki, 20,000 lagi memperoleh permit penduduk, sementara selebihnya meninggalkan negara itu secara haram.

Soylu menegaskan, tidak akan ada gelombang imigrasi baharu dari Afghanistan ke Turki, yang mana negara itu tidak bertoleransi dengan imigrasi haram dan sedang berusaha untuk menghadapinya.

Soylu turut mengesahkan, sekitar lapan juta pelarian tinggal di sekeliling Turki, termasuk 3.8 juta di Idlib, 600,000 di Afrin dan 1.2 juta di daerah Perisai Efrat di utara Syria.

Beliau menekankan, Turki memiliki sumber daya yang mencukupi untuk mengendalikan imigrasi haram, sambil memaklumkan tembok sempadan sepanjang 175 kilometer antara Turki dan Iran telah siap dibina. – Agensi


RM14.73 juta agihan wang zakat asnaf fisabilillah tak digunakan

KUALA LUMPUR, 24 Rabiulakhir 1442H, Khamis – Sebanyak RM14.73 juta wang zakat tahun lalu bagi asnaf fisabilillah tidak digunakan oleh Majlis Agama Islam Wilayah Persekutuan Wilayah (MAIWP) bagi tujuan sepatutnya dan yang memerlukan mengikut keutamaan.

Laporan Ketua Audit Negara 2019 Siri 3 memaklumkan, bayaran agihan itu disalurkan kepada agensi kebajikan dan ia tidak mengikut maksud asnaf fisabilillah yang sepatutnya.

“Semakan mendapati perkara itu berlaku disebabkan pentakrifan asnaf fisabilillah terlalu umum dan tidak diperincikan mengikut jenis perbelanjaan yang dibenarkan menggunakan wang zakat.

“Selain itu, tiada fatwa khusus ditetapkan bagi jenis perbelanjaan dan syarat projek pembangunan yang harus dibuat menggunakan wang zakat,” menurut laporan itu yang dikeluarkan hari ini.

Dapatan itu diperoleh hasil pengauditan yang dilakukan pada pembayaran bawah Kumpulan Wang Zakat yang meliputi transaksi Januari hingga Disember 2019 serta tahun sebelumnya selain semakan terhadap 170 baucar bayaran yang menggunakan wang zakat RM206.9 juta.

Selain itu, antara kelemahan yang turut ditemukan termasuk projek pembangunan yang telah dibuat bayaran perkhidmatan perunding sejumlah RM4.72 juta pada 2013 hingga 2017 menggunakan wang zakat, telah ditangguh sehingga tahun ini.

Sehubungan itu, pihak Audit mengesyorkan supaya skim bantuan yang diberikan kepada asnaf fisabilillah hendaklah mengikut keutamaan dan takrifan sebenarnya serta diperincikan mengikut jenis perbelanjaan yang dibenarkan menggunakan wang zakat.

Selain itu, fatwa khusus juga perlu ditetapkan bagi jenis perbelanjaan dan syarat projek pembangunan yang boleh dibuat menggunakan wang zakat secara ‘case by case’ bagi memastikan tiada pembaziran dan sebarang kerugian dan pengurangan kepada wang zakat.

Laporan itu mengesyorkan prosedur operasi standard (SOP) seperti pemantauan terhadap status projek secara berkala dikuatkuasakan terutamanya melibatkan kepentingan agensi mengemukakan laporan pelaksana, perbelanjaan program dan aktiviti. -Bernama


Kertas Putih Kesihatan dibawa ke Kabinet minggu depan

KUALA LUMPUR, 10 Zulkaedah 1444H, Selasa – Kertas Putih Kesihatan akan dibentangkan dalam mesyuarat Kabinet minggu depan, kata Menteri Kesihatan Dr Zaliha Mustafa.

Beliau berkata, selepas mendapat persetujuan Kabinet, Kertas Putih Kesihatan itu akan dibentangkan pada persidangan Dewan Rakyat akan datang.

“…(Kertas Putih Kesihatan) kena dibentangkan di Kabinet, baru boleh bawa ke Parlimen,” katanya kepada pemberita selepas merasmikan Persidangan dan Pameran Penjagaan Kesihatan Antarabangsa Persatuan Hospital Swasta Malaysia (APHM) di sini hari ini.

Kertas Putih Kesihatan merupakan permulaan perjalanan reformasi sistem kesihatan di Malaysia dan antara teras strategik kertas putih itu ialah memastikan kemampanan pembiayaan penjagaan kesihatan dengan mempelbagaikan sumber pembiayaan untuk kesihatan iaitu tumpuan khusus kepada pembangunan skim insurans kesihatan nasional.

Ditanya sama ada Malaysia akan mengikuti jejak Singapura dan Thailand yang mengharamkan vape, Dr Zaliha berkata, langkah pengharaman sedemikian perlu dilihat dari pelbagai sudut termasuk kesihatan awam dan ekonomi.

Mengulas mengenai isu kekurangan jururawat dalam institusi kesihatan swasta, Dr Zaliha berkata, keadaan itu berkemungkinan disebabkan permasalahan pengagihan dan memerlukan langkah peruntukkan semula.

“Perkara ini dalam makluman MOH (Kementerian Kesihatan), kita tengah perhalusi dan APHM sudah buat sesi keterlibatan dengan MOH,” katanya.

Menurut Dr Zaliha, antara beberapa perkara yang akan diperhalusi ialah keperluan pengambilan jururawat dari  luar negara untuk bantu sektor swasta mengatasi masalah berkenaan.

Terdahulu, Presiden APHM, Dr Kuljit Singh dalam ucapan alu-aluannya berkata dalam kajian yang dilakukan APHM pada November 2022 yang menerima maklum balas daripada 103 hospital mendapati bahawa sebanyak 9,224  jururawat tambahan diperlukan dari 2023 hingga 2025.-  Bernama


Gelombang haba di India cecah 49.2 darjah Celcius

NEW DELHI, 15 Syawal 1443H, Isnin – Gelombang haba yang kuat melanda utara India kini sudah mencecah suhu 49.2 darjah Celcius di bahagian ibu negara, New Delhi.

Ia adalah gelombang haba kelima di ibu negara sejak Mac lalu.

Pihak berkuasa negara berterusan mengingatkan orang ramai untuk mengambil langkah berjaga-jaga berdepan suhu yang dijangka kekal tinggi.

Cuaca panas melampau itu berisiko kepada golongan yang terdedah termasuk bayi, warga emas dan penghidap penyakit kronik.

Jabatan cuaca India berkata, beberapa negeri seperti Himachal Pradesh, Haryana, Uttarakhand, Punjab dan Bihar menyaksikan peningkatan suhu yang tinggi sejak beberapa hari lalu.

Gelombang haba yang teruk menyebabkan berjuta-juta penduduk berdepan terputus mata pencarian.

Awal bulan ini, Perdana Menteri, Narendra Modi meminta ketua menteri negeri merangka rancangan untuk mengurangkan kesan panas melampau apabila suhu meningkat lebih cepat daripada biasa.

Walaupun gelombang haba adalah perkara biasa di India, terutama pada bulan Mei dan Jun, namun musim panas bermula awal tahun ini dengan suhu tinggi dicatat dari Mac.

Menurut Pusat Sains dan Alam Sekitar, gelombang panas pada awal tahun ini telah menjejaskan sekitar 15 negeri, termasuk utara Himachal Pradesh – yang biasanya terkenal dengan suhu biasa. – Agensi


PRN: Agihan kerusi PH di Selangor 83 peratus selesai

BANGI, 11 Zulkaedah 1444H, Rabu – Perbincangan berhubung pembahagian kerusi Pilihan Raya Negeri (PRN) membabitkan parti komponen Pakatan Harapan (PH) di Selangor sudah mencapai lebih 80 peratus.

Menteri Besar Selangor, Datuk Seri Amirudin Shari berkata, perbincangan berjalan lancar dan telah berlaku beberapa kali di peringkat Persekutuan serta Selangor.

“Perkembangan amat baik, kesemua pihak bersetuju cuma belum mendapat kelulusan dari pihak (pimpinan) tertinggi.

“Saya boleh katakan di Selangor 83 peratus selesai (pengagihan kerusi), jadi menjelang Jun semasa pembubaran nanti, kita sudah selesai isu pengagihan,” katanya seperti dilapor media tempatan.

Amirudin memaklumkan, setakat hari ini, PH bersetuju untuk menampilkan muka baharu dan berganding dengan calon lama pada PRN akan datang.

Katanya, kata putus berhubung pencalonan akan dimuktamadkan dalam masa terdekat oleh presiden parti atau jawatankuasa parti masing-masing.

“Setakat perjanjian, (parti) yang dah menang (kerusi) itu kita akan kekalkan. Sebagaimana saya sebut, kita akan gabungkan muka baru dan yang lama dan kita akan bincang dengan rakan kongsi,” katanya.


Misi kemerdekaan Ziyad di Sukan Paralimpik Tokyo

Daripada Amiril Muttaqien Meketar

TOKYO, 15 Muharram 1443H, Selasa – Jaguh olahraga para kebangsaan, Muhammad Ziyad Zolkefli mempunyai misi istimewa untuk dilunaskan buat negara tercinta Sukan Paralimpik Tokyo kali ini.

Selain mempertahankan pingat dimenanginya di Rio 2016, Muhammad Ziyad yang bersaing dalam acara lontar peluru T20 (masalah pembelajaran) menyatakan hasrat tidak mahu mensia-siakan peluang beraksi di Stadium Olimpik pada tanggal 31 Ogos ini.

Muhammad Ziyad menyifatkan penampilan ketiganya pada Sukan Paralimpik akan menjadi lebih bermakna, sekiranya dapat menambah koleksi emas buat negara pada tarikh bersejarah itu, yang secara kebetulan merupakan sambutan Hari Kebangsaan ke-64, di Malaysia.

“Saya akan cuba buat sebaik mungkin dalam Paralimpik Tokyo dan sudah semestinya saya berasa bangga, sekiranya dapat meraih emas pada 31 Ogos ini,” katanya kepada Bernama.

Atlet berumur 31 tahun itu mencipta sensasi di Rio 2016, apabila memecahkan rekod baharu dunia dan Paralimpik dengan jarak 16.84 meter (m) untuk merangkul emas, sekali gus memadam rekod milik atlet Australia Todd Hodgetts.

Tidak cukup dengan itu, beliau terus unggul dalam acara disertainya apabila memperbaharui rekod dunia yang dilakukannya sebelum ini, dengan lontaran sejauh 17.29m pada Kejohanan Olahraga Para Dunia di London 2017.

Sementara itu, Muhammad Ziyad memaklumkan persiapannya ketika ini berjalan lancar, walaupun terpaksa menjalani latihan di bawah konsep gelembung sukan sejak tahun lepas, susulan pandemik COVID-19.

Muhammad Ziyad tidak keseorangan dalam kempennya di Tokyo, apabila turut disertai dua pemenang emas Rio 2016 Mohamad Ridzuan Mohamad Puzi bagi acara 100m T36 (celebral palsy) dan Abdul Latif Romly dalam acara lompat jauh T20 (masalah pembelajaran).

Bukan itu sahaja, dua lagi atlet yang melengkapkan cabaran negara bagi sukan olahraga para ialah Siti Nooriasah Mohamad Ariffin dalam acara 400m wanita T20 (masalah pembelajaran) dan Wong Kar Gee untuk lompat jauh T13 (masalah penglihatan).

Bagi edisi kali ini, seramai 22 atlet akan menyahut cabaran mengibar Jalur Gemilang dalam sembilan jenis sukan disertai kontinjen negara, pada temasya berprestij di Jepun itu.

Sukan Paralimpik Tokyo akan dibuka secara rasmi malam ini dan berakhir pada 5 Sept.

Berikut adalah profil Muhammad Ziyad:

Nama penuh: Muhammad Ziyad Zolkefli

Umur: 31 tahun

Tarikh lahir: 15 Mac 1990

Tempat lahir: Kuantan, Pahang

Hobi: Menonton wayang

Pencapaian terbaik: Emas Sukan Paralimpik Rio 2016, gangsa Sukan Paralimpik. London 2012, juara dunia 2013 dan 2017, emas Sukan Para Asia 2018. – Bernama


Kedutaan luar biadab cuba campur tangan isu kehakiman Malaysia

BANGI, 8 Rejab 1442H, Sabtu – Respons Suruhanjaya Tinggi British dan Kanada serta Kedutaan Amerika Syarikat (AS) di Kuala Lumpur terhadap keputusan mahkamah dalam kes portal Malaysiakini perlu dipandang serius oleh pihak kerajaan Malaysia.

Pertubuhan-Pertubuhan Pembela Islam (PEMBELA) melihat kenyataan campur tangan ‘mereka’ adalah tindakan biadab dan mencabar kedaulatan negara Malaysia dari pelbagai aspek.

Pengerusi PEMBELA, Haji Aminuddin Yahaya berkata, prinsip kebebasan kehakiman perlulah dihormati oleh semua pihak terutamanya kerajaan negara-negara luar.

“Di manakah suara-suara pihak luar ini dalam kes-kes mahkamah yang melibatkan media lain di Malaysia? Kenapa mereka membisu tetapi melatah apabila melibatkan Malaysiakini?

“Sikap dwistandard ini menyebabkan integriti mereka ini boleh dipersoalkan.

“PEMBELA ingin mempersoal adakah wujudnya kepentingan tertentu oleh kerajaan-kerajaan negara ini terhadap Malaysiakini secara khusus?,” katanya dalam satu kenyataan, hari ini.

Beliau berkata demikian mengulas kenyataan Suruhanjaya Tinggi British dan Kanada serta Kedutaan Amerika Syarikat di Kuala Lumpur yang kononnya melahirkan kebimbangan terhadap keputusan mahkamah yang mensabitkan Malaysiakini bersalah menghina mahkamah susulan komen pembaca.

Perkara itu dinyatakan dalam kenyataan bersama Pesuruhjaya Tinggi Charles Hay dan pemangku pesuruhjaya Tinggi Kanada Esther Van Nes serta kenyataan kedutaan AS.

Hey dan Van Nes berkata, kebebasan media penting untuk keselamatan, kemakmuran dan kesejahteraan masyarakat

Kedutaan AS pula berkata, keputusan mahkamah melahirkan kebimbangan susulan kesannya terhadap kebebasan akhbar di Malaysia.

“Kebebasan bersuara, termasuk untuk ahli media dan masyarakat awam, adalah asas untuk wacana terbuka dan prinsip demokrasi yang menyokong akauntabiliti dan pemerintahan yang baik,” katanya.

Mengulas lanjut Haji Aminuddin berkata, semua pihak perlu ingat bahawa walaupun Perkara 10(1)(a) Perlembagaan Persekutuan memperuntukkan kebebasan bersuara, tetapi tidak mutlak.

“Perkara 2(a) jelas memperuntukkan sekatan terhadap sebarang penghinaan mahkamah dan Perkara 10(4) jelas memperuntukkan kebebasan bersuara hanya setakat perkara-perkara yang tidak menyentuh kepada isu-isu sensitif,” katanya.

Portal berita Malaysiakini didapati bersalah menghina mahkamah kerana menyiar komen pembaca yang menyerang badan kehakiman dan diarah membayar denda RM500,000.

Bagaimanapun, mahkamah mendapati responden kedua, iaitu ketua pengarang Malaysiakini, Steven Gan tidak bersalah.

Syarikat itu diberi tiga hari bermula Isnin untuk menyelesaikan denda tersebut.

Mereka merayu bantuan daripada pembaca serta penyokong untuk membayar denda itu, dan dilaporkan berjaya mengumpulkan sumbangan sehingga RM552,321 dalam masa 4 jam.


Ridhuan Tee bidas Jiao Zong, tetap enggan berubah, lebih rela anak Cina tak kuasai BM

BANGI, 16 Jamadilakhir 1444H, Isnin – “SJKC (Sekolah Jenis Kebangsaan Cina) sila keluar jadi sekolah swasta jika tidak mahu soalan BM (Bahasa Melayu) yang sama.”

Demikian tegas penganalisis politik, Prof Dr Mohd Ridhuan Tee Abdullah membalas dakwaan Gabungan Persatuan Guru-Guru Sekolah Cina Malaysia (Jiao Zong) bahawa penggunaan bank soalan yang sama untuk subjek BM bagi semua aliran sekolah adalah tidak sesuai.

Terdahulu, Pengerusi Jiao Zong, Cheah Lek Aee dilaporkan berkata, jumlah masa pengajaran BM adalah berlainan antara sekolah rendah jenis kebangsaan (SRJK) dan sekolah kebangsaan (SK) dan bahasa itu juga merupakan bahasa ibunda murid Melayu.

Dia berkata, penggunaan soalan dari bank soalan yang sama untuk Ujian Akhir Sesi Akademik (UASA) bagi semua aliran sekolah adalah bertentangan dengan prinsip pendidikan.

Justeru, Lek Aee meminta Kementerian Pendidikan memperbetulkan dasar berkenaan kerana waktu pelajaran subjek BM adalah tidak sama antara SRJK dan SK tidak kira pada tahap pertama (darjah satu hingga tiga) atau tahap kedua (darjah empat hingga lima).

Gesaan itu bagaimanapun bukan isu baharu, tetapi telah berlaku sejak SJKC dan SJKT diwujudkan.

Menurut Prof Ridhuan Tee, isu itu juga bukan perkara utama, sebaliknya Jiao Zong tidak mahu pelajar Cina disusahkan dengan bahasa kebangsaan.

Katanya, jika pelajar disusahkan, maka penumpuan mereka dalam bahasa Cina akan terjejas kerana penumpuan terpaksa juga diberikan kepada BM.

“Mereka lebih mahukan pelajar Cina lebih mahir berbahasa Cina daripada bahasa Melayu. Mereka mahukan mereka jadi lebih Cina, Cina totok, malah meskipun tidak langsung tahu berbahasa Melayu.

“Inilah proses pencinaan yang telah berlaku sejak dahulu lagi. Mereka langsung tidak mahu berubah. Mereka lebih rela anak Cina tidak menguasai BM, tetapi mesti menguasai bahasa Cina,” katanya dalam kenyataan kepada Ismaweb.net.

Pada masa sama, beliau membidas dakwaan Lek Aee bahawa penggunaan soalan dari bank soalan yang sama untuk UASA bagi semua aliran sekolah adalah bertentangan dengan prinsip pendidikan.

“Prinsip pendidikan kepala otak engkau. Kamu duduk di mana? Di Malaysia atau negara China. Jika kamu mahukan proses pencinaan sebegini, carilah negara lain yang boleh sediakan kemudahan seperti.

“Sedarlah tidak ada negara dalam dunia ini, seperti Malaysia, yang begitu bertolak ansur dalam menyediakan dan membantu sekolah bersifat dualism yang langsung tidak membantu pembinaan negara bangsa

“Kamu yang pilih dan beriya-iya mempertahankan SJKC, tiba-tiba kamu tidak mahu disusahkan dengan agenda negara. Saya harap KPM tidak tunduk kepada tekanan ini,” katanya.


Iran laksana hukuman mati terhadap 4 ejen Mossad Israel

TEHRAN, 9 Jamadilawal 1444H, Ahad – Pihak berkuasa Iran menjatuhkan hukuman mati ke atas empat lelaki yang dituduh bekerja untuk agensi perisikan Mossad Israel.

Agensi berita IRNA – yang dikendalikan kerajaan – berkata, Pengawal Revolusi yang berkuasa di negara itu mengumumkan penahanan rangkaian individu yang dikaitkan dengan agensi Israel.

Katanya, anggota itu mempunyai rekod jenayah lampau dan cuba mengganggu keselamatan negara.

Menurut laporan itu, ahli rangkaian mencuri dan memusnahkan harta persendirian serta awam bahkan menculik beberapa individu dan menyoal siasat mereka.

Katanya, pengintip yang didakwa mempunyai senjata dan menerima upah daripada Mossad dalam bentuk mata wang kripto.

IRNA mengenal pasti banduan yang dihukum mati sebagai Hossein Ordoukhanzadeh, Shahin Imani Mahmoudabadi, Milad Ashrafi dan Manouchehr Shahbandi.

Israel dan Iran adalah musuh ketat serantau.

Tehran sekali-sekala mengumumkan penahanan individu yang dikatakan pengintip bagi negara asing, termasuk Amerika Syarikat (AS) dan Israel.

Iran tidak mengiktiraf Israel dan menyokong kumpulan bersenjata anti-Israel di seluruh rantau itu, seperti Hizbullah dan Pergerakan Perjuangan Islam Palestin (Hamas). – Agensi


Kes Adib akan dibuka semula jika ada bukti baharu: Zuraida

BANGI, 18 Safar 1443H, Sabtu – Kes kematian anggota bomba, Allahyarham Muhammad Adib Mohd Kassim akan dibuka semula sekiranya terdapat bukti baharu.

Menteri Perusahaan Perladangan dan Komoditi, Datuk Zuraida Kamaruddin berkata, kerajaan kini akan memberi fokus terhadap keperluan keluarga Allahyarham.

“Itu yang saya difahamkan tetapi mungkin mereka (pihak berkenaan) belum mengumumkan (kes berkenaan ditutup) dan melihat bagaimana kita dapat membantu keluarga Adib,” katanya seperti dilapor Sinar Harian, hari ini.

Ketika kes berkenaan berlaku pada 2018, Zuraida memegang jawatan Menteri Perumahan dan Kerajaan Tempatan.

Menurut Ahli Parlimen Ampang itu juga kes akan dibuka semula sekiranya ada keterangan, maklumat dan bukti yang boleh digunakan.

“Kita akan terus mencari siapa yang telah menyebabkan kematian Adib,” katanya.

Terdahulu Menteri Dalam Negeri, Datuk Seri Hamzah Zainudin memaklumkan 18 individu telah dituduh dibawah Seksyen 148 Kanun Keseksaan dan perbicaraan dilaporkan tamat kelmarin.

Manakala dua tertuduh telah dituduh dibawah Seksyen 427 iaitu khianat dan dikenakan denda RM7,000 setiap seorang.

“Polis Diraja Malaysia juga telah merujuk kepada Jabatan Peguam Negara berkenaan 12 suspek yang turut ditahan berkaitan kes ini untuk arahan selanjutnya,” katanya.

Muhammad Adib meninggal dunia pada 17 Disember 2018 di Institut Jantung Negara (IJN), sebulan selepas mengalami kecederaan susulan rusuhan di luar Kuil Seafield Sri Maha Mariamman, Subang Jaya pada 27 November 2018.


Ribuan petugas kesihatan AS meninggal akibat COVID-19

NEW YORK, 10 Rejab 1442H, Isnin – Setelah hampir setahun pandemik COVID-19 melanda, Amerika Syarikat (AS) kini menghampiri 500,000 kematian yang turut menyaksikan ribuan petugas kesihatan meninggal dunia, lapor Agensi Berita Xinhua memetik USA Today pada Ahad.

Pusat Kawalan dan Pencegahan Penyakit (CDC) melaporkan hampir 409,000 kes COVID-19 dan 1,438 kematian dalam kalangan anggota kesihatan di seluruh negara, namun agensi itu mengakui datanya tidak lengkap.

Laporan pada akhir Disember oleh Kaiser Health News dan The Guardian menyatakan jumlah kematian petugas kesihatan hampir 3,000 orang, tambahnya.

“Mereka telah bekerja berjam-jam tanpa henti, tanpa menghiraukan waktu rehat dan terdedah dengan penyakit ini, mereka sudah terlalu letih tanpa mengetahui bilakah pandemik ini akan berakhir,” kata laporan itu.

Ramai rakyat AS sudah jemu memakai pelitup muka, putus asa untuk kembali kepada kehidupan biasa dan sudah tidak peduli dengan jumlah kes yang terus meningkat, namun tidak kepada petugas kesihatan.

Ketibaan vaksin pada pertengahan Disember memberi sedikit kelegaan kepada petugas perubatan.

Sehingga petang Ahad, sebanyak 498,254 kematian dilaporkan di AS, tertinggi di dunia, dengan California, New York dan Texas tiga negeri teratas mencatatkan jumlah korban teramai, menurut Johns Hopkins University. – Bernama


Pemimpin perlu tonjol sikap rendah diri, kurangkan konspirasi

BANGI, 12 Safar 1442H, Rabu – Penularan wabak COVID-19 masih belum reda, namun habanya terasa makin panas apabila segelintir pemimpin mempamerkan sikap mementingkan diri dan kuasa berbanding menjaga sentimen rakyat.

Pemimpin perlu menonjolkan keperibadian mulia dan tutur kata baik, malah mengambil berat persoalan rakyat.

Pensyarah Kolej GENIUS Insan, Universiti Sains Islam Malaysia (USIM), Dr Mohd Zamrus Mohd Ali berkata, apa yang rakyat mahukan ialah kestabilan politik berkekalan di negara ini, malah bersama-sama mengekalkan keharmonian.

Katanya, tugas kepemimpinan dan memimpin bukanlah dilaksanakan selepas diberikan jawatan atau menang pilihan raya semata-mata.

“Ia sudah sedia tergalas seperti sabda Rasulullah SAW: Ketahuilah setiap daripada kamu adalah pemimpin dan setiap kamu akan diminta bertanggungjawab terhadap apa yang dipimpin – hadis riwayat Muslim.

“Hadis ini menjadi mesej supaya kita melaksanakan tugas yang diamanahkan dengan cara terbaik. Tonjolkan sikap merendah diri dengan memberi khidmat sedaya upaya, mengurangkan konspirasi dan menghilangkan keegoan kerana amanah kepemimpinan akan disoal Allah SWT kelak,” katanya menulis di Berita Harian, hari ini.

Mengulas lanjut, beliau berkata, dalam konteks negara ini, pemimpin terbahagi kepada dua kategori – pemimpin tertinggi negara yang merujuk kepada ketua utama negara, iaitu Yang di-Pertuan Agong dan pemimpin kerajaan – ketua yang merujuk kepada kepemimpinan eksekutif tertinggi dalam kerajaan.

“Sudah tiba masanya, seluruh rakyat memahami erti kepemimpinan sebenar sesuai pelaksanaan amanah pemimpin sangat berat.

“Dalam erti kata lain, falsafah kepemimpinan ini perlu berpaksikan konsep ibadah dan bukannya adat semata-mata.

“Dengan melihat ketaatan terhadap pemimpin, walaupun dalam situasi penularan COVID-19, kita mahu kepemimpinan menjalankan program pemimpin masa hadapan yang serius dengan pelaksanaannya di sekolah mahupun di institusi pengajian,” katanya.


Taufan Mocha badai Bangladesh, Myanmar

RAKHINE, 24 Syawal 1444H, Isnin – Ribut kuat melanda pantai Bangladesh dan Myanmar pada Ahad, memaksa ratusan ribu orang – kebanyakannya di kawasan rendah – dipindahkan ke lokasi lebih selamat, lapor Reuters.

Taufan Mocha, membawa angin kencang sehingga 210 kilometer sejam (kph) yang boleh membawa gelombang laut sehingga menjejaskan lebih dua juta penduduk di negeri Rakhine dan Chin di Myanmar.

Bagaimanapun, Pusat Satelit Pertubuhan Bangsa-Bangsa Bersatu (PBB) memberi amaran, bahawa ramai lagi yang mungkin terkesan apabila taufan bergerak ke pedalaman dari Teluk Bengal.

“Menyelamatkan nyawa adalah keutamaan kami,” kata pegawai bantuan bencana, Mijanur Rahman di negara jiran Bangladesh yang memindahkan kira-kira 300,000 orang sebelum ribut dijangka melanda daratan sekitar tengah hari.

Pekerja bantuan bimbang dengan risiko keselamatan lebih sejuta pelarian Rohingya, termasuk setengah juta kanak-kanak yang tinggal di kem Cox’s Bazar berhampiran laluan taufan.

“Mangsa yang berisiko sedang dalam proses untuk dipindahkan ke tempat perlindungan selamat dan kami juga sedang mengatur saluran bantuan,” kata jurucakap ActionAid Bangladesh, Farah Kabir.

Kebanyakan pelarian berlindung di penempatan sementara di kem padat itu selepas melarikan diri dari tindakan ganas yang diketuai tentera Myanmar pada 2017.

Sementara di Rakhine, sekurang-kurangnya 100,000 orang di negeri itu telah berpindah ke kawasan lebih selamat sejak minggu lalu, kata tentera Arakan dan pejabat kemanusiaan PBB (OCHA).

OCHA berkata, kira-kira enam juta orang memerlukan bantuan kemanusiaan dan 1.2 juta lagi kehilangan tempat tinggal di Rakhine dan barat laut Myanmar.-  Agensi


Kepulan asap di HSA berpunca dari isyarat palsu

JOHOR BAHRU, 1 Zulkaedah 1444H, Ahad – Kepulan asap di Bilik High Voltage di Hospital Sultanah Aminah (HSA) di sini semalam, berpunca daripada isyarat palsu (false alarm) Sistem Pemadaman Kebakaran Jenis Aerohub yang telah menyebabkan gas aerosol dibebaskan.

Bagaimanapun, Pengerusi Jawatankuasa Kesihatan dan Perpaduan negeri, Ling Tian Soon berkata, kejadian di bilik yang terletak di antara bangunan induk dan bangunan poliklinik HSA itu, tidak melibatkan sebarang kemalangan jiwa atau kerosakan harta benda.

“Pengurusan HSA dan syarikat konsesi telah menghubungi pihak Tenaga Nasional Berhad (TNB) untuk menutup bekalan elektrik ke punca bekalan masuk utama elektrik, bagi menjalankan siasatan lanjut mengenai punca pengaktifan sistem pemadam kebakaran tersebut,” katanya dalam satu kenyataan hari ini.

Ling berkata, susulan daripada itu, hasil perbincangan antara pihak pengurusan dan jurutera HSA, syarikat konsesi serta TNB memutuskan langkah pelaksanaan awal telah dilaksanakan bagi memeriksa dan mengenal pasti punca kejadian.

“Langkah pelaksanaan awal tersebut ialah TNB akan memutuskan bekalan elektrik ke punca bekalan masuk utama elektrik dan syarikat konsesi akan menyediakan janakuasa mudah alih semasa pemeriksaan dijalankan di hospital itu,” katanya.

Ling berkata, sistem bekalan kuasa tanpa gangguan (UPS) dan janakuasa tunggu sedia HSA berada dalam keadaan baik dan berfungsi untuk memastikan perkhidmatan di hospital berjalan lancar, malah unit keselamatan turut bekerjasama bagi memastikan lokasi kejadian dalam keadaan selamat.

“Pengurusan HSA mengambil maklum berkaitan dengan artikel di sebuah portal yang tular di media sosial berhubung dengan insiden ini dan pihak pengurusan hospital akan melaksanakan pemeriksaan serta rondaan berkala bagi memantau fungsi peralatan dan bekalan elektrik serta air di fasiliti berada dalam keadaan baik,” katanya.

Ling berkata, pengurusan hospital bersama pihak konsesi juga sentiasa berusaha melaksanakan penambahbaikan terhadap peralatan yang uzur atau rosak, termasuk menaik taraf sistem bekalan elektrik di hospital serta memastikan aktiviti penyelenggaraan di hospital dilaksanakan dari semasa ke semasa.

Beliau berkata, pengurusan hospital juga sentiasa cakna dan berusaha dalam memastikan keselamatan tempat bertugas semua anggota serta gangguan pada aktiviti perawatan pesakit kerana perkara itu menjadi keutamaan HSA.

“Pada masa sama, pihak pengurusan HSA sentiasa berusaha meningkatkan imej hospital dalam memberikan perkhidmatan perawatan terbaik. Segala kesulitan yang dihadapi amatlah dikesali. Kerjasama semua pesakit dan anggota hospital amatlah dihargai,” katanya.

Semalam, dilaporkan sebuah portal mendakwa berlaku kejadian kebakaran kecil di HSA kira-kira 9 pagi sehingga memaksa penutupan sementara operasi di hospital berkenaan.- Bernama


Tiada kompromi dengan penghina agama

BANGI, 23 Zulhijjah 1443H, Sabtu – Individu yang membuat provokasi dengan menghina agama Islam dan Nabi Muhammad tidak akan dibiar, sebaliknya akan diheret ke muka pengadilan.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, kerajaan tidak akan berkompromi dengan individu dan pihak berkenaan.

“Islam adalah agama rasmi negara dan pihak yang cuba mengganggu-gugat pegangan itu akan berdepan tindakan mahkamah.

“Apa yang saya boleh sebutkan ialah tiada kompromi kepada mana-mana individu, kumpulan dan pihak yang sengaja melaksanakan atau melakukan provokasi termasuk dalam sudut penghinaan kepada agama.

“Kerajaan tidak akan melepaskan mereka ini dalam apa juga keadaan, sebaliknya kita akan kejar mereka yang mencetuskan ketidakharmonian dalam negara untuk dikenakan tindakan,” katanya.

Beliau berkata, buat masa ini, individu yang menghina agama telah menerima hukuman akibat perbuatan yang dilakukan dan undang-undang dikenakan sudah memadai.

“Tidak ada untungnya menghina agama melainkan semata-mata untuk mencetuskan provokasi.

“Baru-baru ini pelaku telah dipenjara kerana gagal membayar denda RM50,000, kita berharap ia menjadi pengajaran kepada orang lain,” katanya.

Kelmarin, lelaki yang menghina Islam, dijel selepas gagal membayar denda RM50,000.

Mohd Nor’muzil Mohd Razalli dijatuhi hukuman itu oleh Hakim, Ahmad Rizki Abdul Jalil selepas mengaku bersalah membuat hantaran jelik menghina Islam menerusi rakaman video di aplikasi YouTube.

Berdasarkan pertuduhan, lelaki itu mengaku secara sedar membuat dan memulakan penghantaran komunikasi yang jelik di YouTube dengan niat untuk menyakitkan hati orang lain.

Kesalahan itu dilihat pengadu di hadapan Shell Cyberjaya, jam 11.15 malam pada 16 Julai lalu.

Sebelum ini, lelaki 39 tahun itu direman selama empat hari selepas kandungan penghinaan tersebut tular di media sosial.


KPM berperanan pastikan bahasa Melayu dimartabatkan sebagai Bahasa Kebangsaan

BANGI, 28 Safar 1443H, Selasa – Kementerian Pendidikan (KPM) bertanggungjawab melaksana pelbagai usaha untuk memastikan semua pihak memahami Dasar Bahasa Kebangsaan, terutamanya bagi seluruh warga sektor pendidikan.

Menteri Kanan Pendidikan Datuk Dr Radzi Jidin berkata, KPM berperanan penting dalam memastikan bahasa Melayu dimartabatkan sebagai bahasa kebangsaan, selaras dengan ketetapan Perkara 152 Perlembagaan Persekutuan.

“Dalam hal ini, Pelan Hala Tuju Pendidikan Bahasa Melayu 2016-2025 dirangka dengan jelas dan terperinci, agar semua pihak dapat bersama-sama memartabatkan bahasa Melayu,” katanya ketika merasmikan sambutan Dekad Bahasa Kebangsaan (DBK) Sektor Pendidikan 2021 secara dalam talian, hari ini.

Mengambil contoh Dasar Pendidikan Kebangsaan yang menetapkan bahasa Melayu sebagai bahasa pengantar dalam sistem pendidikan kebangsaan, Radzi berkata peranan guru bahasa Melayu amat penting dalam memupuk rasa cinta dan bangga terhadap bahasa Melayu, dalam diri generasi baharu.

Beliau turut menjelaskan tanggungjawab untuk memperkasakan bahasa Melayu sebagai bahasa kebangsaan tidak seharusnya diserahkan sepenuhnya kepada Dewan Bahasa dan Pustaka, sebaliknya  ia perlu digalas oleh setiap individu dalam masyarakat termasuk warga KPM.

Beliau berkata, bahasa merupakan wadah utama yang dapat mengeratkan perpaduan masyarakat dalam konteks Keluarga Malaysia yang terdiri daripada masyarakat majmuk, di mana persefahaman dan keharmonian dapat dibentuk apabila berkomunikasi menggunakan bahasa sama.

Bercakap mengenai sambutan DBK, Radzi yakin inisiatif yang dilaksanakan  akan dapat menyemarakkan rasa cinta dan bangga terhadap bahasa Melayu sebagai bahasa kebangsaan, sekali gus dapat mengukuhkan perpaduan seiring dengan semangat Keluarga Malaysia.

DBK merupakan kesinambungan kepada pelaksanaan Bulan Bahasa Kebangsaan yang diperkenalkan pada 1999, dan tema tahun ini adalah ‘Bahasa Wadah Penyatuan Bangsa’. – Bernama


Kerajaan Selangor anggar kerugian akibat banjir berjumlah RM1.4 bilion

SHAH ALAM, 2 Rejab 1443H, Jumaat – Kerajaan Selangor menganggarkan kerugian akibat banjir yang melanda negeri itu pada Disember tahun lepas adalah sekitar RM1.4 bilion termasuk kos baik pulih infrastruktur kira-kira RM400 juta.

Menteri Besar Datuk Amirudin Shari berkata jumlah itu dikira secara kasar iaitu melibatkan 100,000 rumah atau keluarga yang terjejas dengan anggaran kerosakan paling minimum iaitu RM10,000.

“Jika kereta atau rumah mereka rosak mungkin angka (kerugian) lebih besar… Dalam catatan yang dibuat Jabatan Perangkaan Malaysia (DOSM), seingat saya adalah RM3 bilion hingga RM4 bilion,” katanya pada sidang media khas di sini.

Beliau berkata bagaimanapun, jumlah itu adalah anggaran DOSM dengan mengambil kira setiap rumah terjejas mengalami kerugian kira-kira RM14,000. – Bernama


PRU15 dijangka antara April hingga Jun?

BANGI, 17 Jamadilawal 1442H, Jumaat – Bersandarkan kepada keadaan semasa, Naib Presiden UMNO, Datuk Seri Mahdzir Khalid menjangkakan Pilihan Raya Umum ke-15 (PRU15) akan diadakan antara April hingga Jun depan.

Beliau berkata, kerajaan sekarang tidak boleh menunggu terlalu lama berikutan perbezaan yang terlalu kecil di Dewan Rakyat.

Katanya, pelbagai kemungkinan boleh berlaku apabila terdapat perkara membabitkan kepentingan rakyat yang memerlukan undian dalam kalangan ahli dewan.

“Dalam keadaan kita cuma mendapat 111 undian berbanding 108 ketika meluluskan Belanjawan 2021 baru-baru ini, kita perlu sedar betapa margin antara kerajaan dan pembangkang terlalu tipis.

“Macam-macam boleh berlaku sekarang, jadi kerajaan tidak boleh tunggu terlalu lama untuk mengadakan PRU,” katanya seperti dilapor Harian Metro hari ini.

Semalam media melaporkan Ahli Majlis Pimpinan Tertinggi (MPT) Parti Pribumi Bersatu Malaysia (BERSATU), Datuk Seri Mohd Redzuan Md Yusof berkata, beliau menjangkakan PRU15 akan diadakan menjelang tempoh akhir iaitu pada 2023.

Ini kerana katanya, kerajaan Perikatan Nasional (PN) pimpinan Tan Sri Muhyiddin Yassin kini berada dalam kedudukan yang stabil terutamanya selepas sesi Parlimen lalu.

Mahdzir bagaimanapun menganggap kenyataan Redzuan itu mungkin hanya pandangan peribadi Menteri Di Jabatan Perdana Menteri (Tugas-Tugas Khas).

Jelasnya, sehari sebelum Parlimen ditangguhkan baru-baru ini, Perdana Menteri sendiri membuat kenyataan akan mengadakan PRU15 dalam masa terdekat.

“Kenyataan itu dibuat selepas Belanjawan 2021 diluluskan dengan beliau turut bertemu dengan kami, kalangan Ahli Parlimen. Jadi saya menjangkakan PRU-15 mungkin akan berlaku pada tahun ini juga,” katanya.

Ditanya mengenai pengagihan kerusi, Mahdzir berkata, jawatankuasa yang membincangkan perkara itu diharap dapat menghormati keputusan Ahli Majlis Tertinggi UMNO yang mahu supaya mana-mana kerusi dimenangi parti itu termasuk yang wakil rakyatnya melompat ke parti lain akan tetap diserahkan kepada UMNO.


Taliban lepas tembakan ke udara kawal orang ramai di lapangan terbang Kabul

KABUL, 13 Muharram 1443H, Ahad – Taliban melepaskan tembakan ke udara dan menggunakan belantan supaya rakyat beratur di luar lapangan terbang Kabul, kata saksi sehari selepas tujuh warga Afghanistan terbunuh dalam keadaan ngeri di pintu gerbang.

Semalam, Kementerian Pertahanan Britain berkata, tujuh rakyat Afghanistan terbunuh dalam kekacauan di lapangan terbang di Kabul ketika ribuan orang bersesak melarikan diri meninggalkan Afghanistan selepas negera itu dikuasai Taliban.

Sky News menayangkan rakaman anggota tentera berusaha menarik rakyat yang cedera keluar dari kesesakan dan menghalakan hos air bagi mengelakkan mereka mengalami dehidrasi.

“Keadaan di lapangan sangat mencabar, namun kami berusaha melakukan segala yang kami mampu untuk menguruskan keadaan dengan selamat dan aman,” kata kementerian dalam satu kenyataan.

Menurut kementerian itu, United Kingdom kini sudah memindahkan hampir 4,000 orang awam dari Afghanistan sejak 13 Ogos lalu.

Seorang pegawai NATO berkata, sekurang-kurangnya 20 orang maut dalam tempoh tujuh hari lepas di dan sekitar lapangan terbang.

Saksi berkata, ada di antara mereka mati ditembak. – Agensi


Patutkah pegawai penyelidik ditugaskan menggubal alasan penghakiman hakim?

Oleh: Tun Abdul Hamid Mohamad

(DALAM rencana ini, saya menggunakan perkataan “menggubal” dan tidak “merangka” bagi perkataan “drafting” kerana apa yang dilakukan oleh pegawai-pegawai penyelidik itu bukanlah sekadar menyediakan rangka penghakiman yang mengandungi point-point untuk hakim berkenaan menulis penghakimannya. Pegawai-pegawai itu menulis draf penghakiman hakim itu. Hakim itu mungkin memindanya di sana dan di sini, mungkin tidak dan menurun tanda tangannya, menjadikannya penghakiman bertulis hakim itu.)

Mahkamah Tinggi Kuala Lumpur (Hakim Mohamed Zaini Mazlan) telah menetapkan 1 September 2022 untuk menyampaikan penghakiman terhadap Rosmah Mansor dalam kes yang membabitkan projek solar hibrid bernilai RM1.25 bilion di Sarawak.

Pada 29 Ogos 2022), blogger Raja Petra Kamarudin berkongsi dokumen di laman webnya dengan mendakwa bahawa keputusan penghakiman yang mendapati isteri bekas perdana menteri DS Najib Razak itu bersalah telah pun ditulis.

Pihak pembelaan kemudian memohon untuk melucutkan Hakim Zaini daripada membicarakan kes Rosmah, atas alasan bahawa bukan Hakim Zaini yang menyiapkan keputusan penghakiman kes itu, sebaliknya pihak lain, bagi dirinya.

Hakim Zaini mengatakan draf penghakiman tersebut adalah pendapat daripada Bahagian Penyelidikan. Ia tidak disediakan untuknya atau diminta olehnya. Beliau tidak pernah membaca pendapat berkenaan dan menegaskan bahawa beliau melakukan penyelidikannya sendiri dan menulis semua penghakimannya dan tidak akan menggunakan dokumen yang dikatakan bocor dalam penghakimannya.

(Komen: Daripada response Hakim Zaini jelas, bagi beliau, adalah memalukan (embarrasing) jika diketahui umum bahawa penghakimannya disediakan atau digubal oleh pegawai penyelidik, jika itu yang sebenarnya berlaku pun.

Soalan: Pendapat Bahagian Penyelidikan itu disediakan untuk siapa? Perlukah ia disediakan jika hanya untuk pendapat pegawai itu sendiri dan tidak diminta oleh hakim? Ambil perhatian, dalam column terbawah di permulaan dokumen yang disiarkan oleh Raja Petra itu terdapat catatan “Prepared for YA Tuan Mohamed Zaini Bin Mazlan”. Mengapa ia disediakan dalam bentuk penghakiman?)

Timbalan Pendakwa Raya, Poh Yih Tinn, dalam afidavit balasnya kepada peguam Rosmah menegaskan bahawa penghakiman itu sebenarnya adalah penulisan cadangan oleh Unit Penyelidikan Mahkamah Tinggi Kuala Lumpur.

(Komen: Beliau menyokong apa yang dikakan oleh Hakim Zaini iaitu ia disediakan oleh Unit Penyelidikan dan menambah bahawa ia adalah penulisan cadangan.

Soalan: Penulisan cadangan Unit Penyelidikan kepada siapa?)

Pendakwa Raya Datuk Seri Gopal Sri Ram berkata ‘penghakiman’ bocor yang dirujuk oleh Rosmah (pemohon) bukanlah penghakiman bertulis. “Jelas daripada dokumen itu sendiri bahawa ia adalah penyelidikan dan penulisan pendapat yang disediakan oleh Unit Penyelidikan Mahkamah Tinggi Kuala Lumpur,” katanya.

(Komen: Tidak siapa pun berkata ia penghakiman bertulis kerana ia tidak ditandatangani hakim, malah tidak lengkap. Ia adalah draf.

Soalan: Ia disediakan untuk siapa?)

Kita tidak tahu apa lagi keterangan yang dirakamkan oleh pihak Polis, terutama sekali daripada Unit Penyelidikan. Setakat yang dilaporkan ini saya lebih percaya bahawa dokumen itu adalah draf penghakiman kes tersebut yang disediakan oleh Unit Penyelidikan Mahkamah Tinggi Kuala Lumpur sama ada atas arahan Hakim Zaini atau sebagai amalan biasa yang akan diberikan kepada hakim itu sebagai cadangan unit itu untuk dijadikan penghakiman beliau.

Soalan: Jika ia demikian, salahkah ia?

Jawapan: Setakat ini tidak ada jawapan ya atau tidak kerana, sepanjang yang saya tahu, belum ada arahan atau peraturan dibuat mengenainya.

Saya berani mengatakan bahawa pandangan paling awal, entah hingga ke hari ini, mengenai isu ini yang datangnya daripada Badan Kehakiman terkandung dalam ucapan saya sebagai Ketua Hakim Negara di Persidangan Hakim-Hakim dalam tahun 2008, 14 tahun dahulu. Inilah yang saya katakan:

“Penghakiman adalah sesuatu yang patut dibanggakan oleh setiap hakim. Ia adalah sesuatu yang sangat personal. Ia mencerminkan pengetahuan kita, kejujuran intelek kita, kuasa analisis kita, keupayaan kita untuk memahami isu-isu, keupayaan kita untuk berfikir secara lurus atau sebaliknya, keupayaan kita untuk menyatakan sesuatu dengan jelas atau sama ada kita sendiri keliru, penguasaan bahasa kita, gaya kita menulis, malah keseluruhan watak kita. Saya tidak faham jika hakim tidak merasa bangga untuk menghasilkan masterpiece karya sasteranya sendiri.

Saya difahamkan bahawa di Amerika Syarikat, kerani hakim menggubal penghakiman hakim. Saya tidak tahu bagaimana sistem itu berfungsi dan saya tidak memberikan sebarang penilaian mengenainya. Tetapi, dalam konteks kita sekarang, saya tidak fikir ia adalah satu amalan yang patut kita pakai. Selain dari itu, daripada pengalaman, apabila kita sendiri menulis penghakiman, kita akan lebih teliti dalam meneliti bukti, undang-undang dan hujah. Kita akan nampak perkara yang tidak terlintas di fikiran kita sebelumnya. Jika pegawai penyelidik kita yang menyediakan draf itu, bagaimana dia membuat pemerhatian terhadap demeaner saksi? Apabila penghakiman ditulis untuk kita, terdapat temptation bagi kita untuk hanya meletakkan tandatangan kita untuk mengurangkan statistik penghakiman tidak bertulis. Malah ia mungkin menggalakkan rasuah di pihak pegawai yang membuat penghakiman.

Mengapa memerlukan orang yang berpengalaman untuk dilantik sebagai hakim dan membayarnya dengan gaji yang tinggi jika kerja yang paling penting akan dilakukan oleh pegawai rendah yang boleh dibayar lebih rendah? Apabila pegawai penyelidik menyediakan penghakiman, kualiti kerja yang akan keluar adalah kualiti pegawai rendah, melainkan dia lebih baik daripada Hakim, jika demikian dialah yag sepatutnya menjadi hakim. Walau apa pun, fikirkan persepsi orang ramai, apatah lagi pihak yang kalah yang mungkin kehilangan nyawa, kebebasan atau harta benda! Saya fikir adalah satu kecuaian bagi seorang hakim untuk meminta seseorang, termasuk pegawai penyelidiknya, untuk menggubal penghakimannya, dan adalah salah laku untuk meminta seseorang, termasuk pegawai penyelidiknya, menulisnya untuknya. Hakim yang menulis penghakiman untuk hakim lain, hakim yang penghakimannya ditulis oleh hakim lain dan hakim yang membiarkan dirinya dipengaruhi oleh orang lain dalam mencapai keputusannya, kesemuanya melakukan salah laku.” (Terjemahan saya).

Pada masa itu jawatan-jawatan pegawai penyelidik baru diadakan dan hanya hakim-hakim kanan yang baru diberikan pegawai penyelidik.

Apakah yang menyebabkan saya mengeluarkan pendapat saya itu? Dua sebab, pertama, saya membaca buku The Brethren oleh Ted Sorensen (penulis ucapan Presiden Kennedy). Beliau menceritakan bagaimana kerani mahkamah (clerk of courts) di Mahkamah Agung Amerika Syarikat yang terdiri daripada graduan-graduan baru yang cemerlang daripada universiti-universiti terkenal diambil menjadi kerani mahkamah. Tugas mereka termasuk menggubal penghakiman. Apabila hakim-hakim mendengar sesuatu kes, kerani-kerani itu akan menggubal penghakiman untuk hakimnya. Selepas itu mereka bertukar-tukar penghakiman itu, masing-masimg cuba melobi kerani hakim lain untuk bersetuju dengan drafnya.

Sebab kedua ialah, semasa saya menjadi Ketua Hakim Negara, saya terbaca biodata seorang Penolong Kanan Pendaftar (sekarang Hakim Mahkamah Persekutuan) yang dengan megahnya (saya tidak salahkan beliau) menyenarai sebanyak 21 kes di mana beliau menggubal penghakiman untuk hakimnya. (Saya harap beliau tidak mengikuti teladan itu sekarang).

Selepas saya bersara, saya dijemput membentang kertas kerja di satu seminar di National University of Singapore. Saya berjumpa dengan seorang profesor yang berasal dari Amerika Syarikat. Entah bagaimana, dalam perbualan kami timbul isu kerani mahkamah. Saya bertanya apa pendapat beliau mengenainya. Beliau tidak bersetuju dengan amalan itu. Saya terkejut dan bertanya mengapa?

Beliau menceritakan, selepas graduate, beliau terpilih menjadi kerani mahkamah kepada seorang Hakim Mahkamah Rayuan. Pada hari pertama beliau bekerja, beliau diberi satu fail dan hakim berkenaan memintanya menyediakan penghakimannya untuk beliau. Beberapa hari kemukian beliau menunjukkan draf beliau kepadanya. Hakim itu membacanya, tanpa memindanya walau satu perkataan pun terus menerimanya dan menggunanya sebagai penghakiman beliau. Beliau hilang kepercayaan terhadap hakim itu.

Dalam tahun 1970an, saya berpeluang melawat kamar Lord Diplock di House of Lords, London. Secara berseloroh saya bertanya beliau mengapa House of Lords tidak hanya mengeluarkan satu penghakiman bagi satu kes supaya sesuatu point undang-undang yang diputuskan itu merupakan keputusan mahkamah itu dan bukan hanya pendapat seseorang hakim dan lebih senang bagi pelajar, peguam dan hakim mahkamah lebih rendah memahaminya? Beliau menjawab secara berseloroh juga, “The trouble is each of us thinks he can write better than the others.” (Masalahnya kami masing-masing fikir kami boleh menulis lebih baik daripada yang lainnya.”)

Perhatikan Hakim House of Lords tidak puas hati untuk membiarkan Hakim House of Lords lain menulis penghakiman bagi pihaknya, apatah lagi oleh pegawai penyelidik?

Apabila hakim-hakim menulis penghakiman mereka sendiri, penghakiman-penghakiman itu mempunyai wataknya yang tersendiri. Oleh sebab itu apabila kita membaca penghakiman Lord Denning, Lord Diplock dan lain-lain, tanpa melihat nama mereka, kita tahu siapa penulisnya.

Kita juga tahu bahawa kita sedang membaca penghakiman Tun Suffian, TS Eusoffe Abdoolcader atau Raja Azlan Shah tanpa membaca nama mereka.

(Sebagai rekod peribadi, setiap huruf, setiap noktah dan setiap koma dalam 567 penghakiman saya dari Mahkamah Tinggi hingga ke Mahkamah Persekutuan, termasuk satu penghakiman Mahkamah Khas dan satu penghakiman Mahkamah Rayuan Syariah Pulau Pinang, kesemuanya saya tulis dengan tangan saya sendiri dan ditaip oleh setiausaha saya. Ada ayat yang saya masih ingat hingga ke hari ini.)

Sebenarnya, ia bukan sekadar mengenai gaya bahasa, tetapi pendekatan, hujah dan pandangan mereka mengenai sesuatu isu undang-undang itu mungkin berbeza walaupun, di akhirnya mereka bersetuju dengan keputusan kes itu. Cara Lord Denning hendak mengembangkan (develop) sesuatu prinsip undang-undang itu mungkin berbeza daripada Lord Diplock dan lain-lain.

Individuality itu hilang apabila ia digubal oleh satu pasukan pegawai penyelidik. Ia bukan lagi an analytical judgment, tetapi cut and paste judgment. Seorang pembaca tidak lagi boleh berkata “Saya suka membaca penghakiman Hakim XYZ. Ia mudah difahami” kerana semuanya serupa.

Cukuplah setakat ini saya berikan hujah-hujah mengapa pegawai penyelidik tidak sepatutnya menggubal penghakiman hakim-hakim. Mari kita lihat pula peranan yang sesuai mereka lakukan. Saya fikir mereka lebih sesuai digunakan seperti nama jawatan mereka: penyelidik. Dalam sesuatu kes, fakta bukanlah tugas mahkamah untuk menyelidik. Isu undang-undang, ya. Misalnya timbul isu undang-undang, kedua-dua belah pihak memberi pendapat yang berlainan. Perlulah mahkamah menyelidik kedudukan yang sebenar dengan mendapatkan dan menyemak akta berkenaan dan/atau penghakiman-penghakiman duluan dan menganalisisnya dan membuat keputusan sendiri sama ada ia sama seperti yang dikatakan oleh salah satu pihak itu atau berlainan. Di sini pegawai penyelidik bolehlah membantu untuk mendapatkan akta-akta dan penghakiman-penghakiman berkenaan selain daripada yang dikemukakan oleh peguam-peguam kedua pihak, jika ada, menganalisisnya dan menulis pandangan (opinion) untuk membantu hakim menulis penghakimannya berkenaan isu itu.

Itu hanya satu misalan. Bagaimana seseorang hakim itu menggunakan pegawai penyelidik bergantung kepada keperluan dan sikap hakim itu dan kemampun pegawai itu. Biar apa pun saya tidak fikir beliau patut digunakan untuk menggubal penghakiman atas alasan-alasan yang saya telah berikan di bahagian awal tadi.

Bagaimana pegawai penyelidik digunakan di mahkamah-mahkamah kita sekarang, sebenarnya saya tidak tahu. Saya tidak mahu bertanya hakim-hakim, pegawai-pegawai penyelidik dan pegawai-pegawai mahkamah lain kerana saya tidak mahu memalukkan (embarrass) mereka. Tetapi, makin sehari, penghakiman Mahkamah Persekutuan (yang lain saya tidak tahu kerana saya tidak membacanya) semakin hilang individuality hakim yang menulisya. Kita tidak dapat meneka lagi itu karya siapa tanpa melihat nama yang tertulis. Setelah melihatnya pun kita masih was was. Kesemuanya nampak dan bunyi serupa, seolah-olah ada template yang diikuti.

Saya fikir adalah lebih baik bidang tugas pegawai penyelidik dikeluarkan supaya diketahui umum. Jika difikirkan mereka boleh diberi tugas menggubal penghakiman, biarlah ia disebut dengan jelas, bersama-sama penjelasan dan syaratnya supaya tidak akan ada tuduhan penghakiman seseorang hakim ditulis oleh orang lain dan tidak perlu pula dibuat penafian seperti dalam kes ini yang sukar dipercayai dan mengurangkan credibility dan integrity hakim berkenaan dan Badan Kehakiman. Eloklah kedudukan sebenar dijelaskan.

Pandangan saya dalam hal ini tetap sama.

15 09 2022